KWSP umum dividen 5.35 peratus untuk simpanan konvensional, 4.75 peratus shariah

SHAH ALAM, 11 Syaaban 1444H, Sabtu – Kumpulan Wang Simpanan Pekerja (KWSP) mengumumkan kadar dividen 5.35 peratus untuk simpanan konvensional bagi 2022 dengan jumlah pembayaran sebanyak RM45.44 bilion.

Ketua Pegawai Eksekutifnya, Datuk Seri Amir Hamzah Azizan turut mengumumkan dividen 4.75 peratus untuk simpanan shariah dengan jumlah pembayaran sebanyak RM5.70 bilion.

Ini menjadikan jumlah pembayaran keseluruhan untuk 2022 sebanyak RM51.14 bilion.

Amir Hamzah berkata pulangan yang kompetitif ini sebahagian besarnya dipacu oleh strategi KWSP yang menekankan kepada kemampanan jangka panjang pelaburan dan pulangan, selaras dengan Alokasi Aset Strategik (SAA) KWSP.

“Portfolio KWSP yang pelbagai dan kecairan yang sihat membantu mengurangkan risiko dan membolehkannya untuk mengekalkan aset pelaburan melebihi RM1 trilion dan mengisytiharkan kadar dividen yang baik untuk 2022.

“Pembayaran sebanyak RM51.14 bilion ini akan memanfaatkan lebih daripada 15 juta ahli KWSP, termasuk ahli daripada sektor tidak formal yang berdaftar dengan i-Saraan, iaitu sebuah program caruman sukarela berasaskan insentif,” katanya dalam taklimat media mengenai prestasi kewangan KWSP pada 2022 hari ini. – Bernama


Gaji minimum: Sesi libat urus bersama pertubuhan majikan bulan depan

LABUAN, 22 Syaaban 1443H, Jumaat – Kementerian Sumber Manusia akan mengadakan sesi libat urus bersama wakil pertubuhan majikan dan dewan perniagaan berhubung pelaksanaan gaji minimum RM1,500 yang berkuat kuasa 1 Mei ini.

Timbalan Menterinya Datuk Awang Hashim berkata sesi libat urus itu akan diadakan pada bulan depan sebelum pelaksanaannya.

“Gaji minimum baharu itu akan mula dilaksanakan pada Hari Pekerja iaitu 1 Mei ini, dan masih ada masa untuk mengadakan sesi libat urus dengan wakil-wakil pertubuhan majikan.

“Kami akan babitkan Persekutuan Majikan-Majikan Malaysia (MEF), Kongres Kesatuan Sekerja Malaysia (MTUC), Kongres Kesatuan Pekerja-Pekerja Dalam Perkhidmatan Awam (CUEPACS) dan dewan perniagaan dalam sesi tersebut,” katanya pada sidang media selepas lawatan rasmi ke hab logistik bersepadu industri minyak dan gas Labuan di Asian Supply Base (ASB) di sini, hari ini.

Beliau yakin kadar gaji minimum RM1,500 dapat dilaksanakan dengan lancar.

“Kita telah menempuh situasi yang tidak pernah kita hadapi sebelum ini seperti pandemik COVID-19, dengan kerajaan berusaha memperkenalkan beberapa pakej rangsangan dan skim bantuan kewangan (skim prihatin) untuk membantu majikan dan pekerja yang terjejas.

“Kerajaan akan bertanggungjawab ke atas pelaksanaan struktur gaji minimum baharu ini, dan tidak akan membenarkan syarikat menghentikan operasi perniagaan mereka berikutan pelaksanaan itu, tetapi kita mesti rasional dengan situasi mereka yang berpendapatan rendah, yang terpaksa berdepan dengan kos sara hidup yang tinggi,” katanya.

Awang berkata gaji minimum baharu itu dikenakan ke atas semua sektor termasuk pekerja di firma guaman, arkitek dan klinik swasta.

“Sektor profesional ini mempunyai hasil dan pulangan pelaburan (RoI) yang tinggi, oleh itu tidak wajar jika mereka harus memohon pengecualian daripada pelaksanaan gaji minimum baharu,” katanya.

Menurutnya kementerian akan melaksanakan secara berperingkat ke atas sektor antaranya seperti pelancongan, pertanian, perkhidmatan dan perladangan selari dengan pelaksanaan gaji minimum baharu itu.

Pada 19 Mac, Perdana Menteri Datuk Seri Ismail Sabri Yaakob memaklumkan kerajaan telah menaikkan gaji minimum kepada RM1,500 sebulan dan akan dilaksanakan di seluruh negara bagi syarikat-syarikat tertentu berkuat kuasa 1 Mei ini.

Perdana Menteri berkata gaji minimum baharu akan berkuat kuasa terlebih dahulu membabitkan syarikat besar serta syarikat berkaitan kerajaan (GLC).

Ismail Sabri mengumumkan demikian ketika menggulung perbahasan pada Perhimpunan Agung UMNO 2021 di sini pada 19 Mac lepas. – Bernama


Rentas negeri: Ujian saringan tidak wajib tapi digalakkan

PUTRAJAYA, 3 Rabiulawal 1443H, Ahad – Ujian pengesanan kendiri COVID-19 tidak diwajibkan untuk kebenaran merentas negeri yang mula berkuat kuasa esok, namun digalakkan demi keselamatan ahli keluarga, kata Perdana Menteri, Datuk Seri Ismail Sabri Yaakob.

Beliau berkata, melakukan ujian saringan kendiri itu menjadi sebahagian daripada tangggungjawab seseorang individu untuk melindungi ahli keluarga serta golongan berisiko.

“Terutama yang balik kampung, saringan sama ada PCR ataupun RTK, saya tak kata wajib tapi digalakkan untuk memastikan keluarga di kampung selamat, kita check dulu diri kita.

“Walaupun tak wajib ia satu tindakan melindungi keluarga, apa salahnya kita buat untuk melindungi ahli keluarga di kampung,” katanya pada sidang media khas yang disiarkan secara langsung menerusi stesen-stesen televisyen tempatan dan platform media sosial petang ini.

Terdahulu, beliau mengumumkan kerajaan bersetuju membenarkan individu yang sudah lengkap vaksinasi COVID-19 melakukan pergerakan rentas negeri tanpa perlu mendapatkan kebenaran polis bermula esok.

Sementara itu, Ismail Sabri berkata, kerajaan belum menetapkan tempoh spesifik bagi menentukan tarikh peralihan fasa pandemik kepada endemik bagi COVID-19.

“KKM (Kementerian Kesihatan) akan bersama-sama untuk menyediakan SOP seterusnya untuk kita beralih ke fasa endemik, mungkin SOP semakin dikurangkan, bagaimanapun ia tetap penting untuk melatih masyarakat hidup bersama COVID-19,” katanya.

Bagi memastikan proses peralihan negara ke fasa endemik berjalan lancar dan selamat, beliau berkata, rakyat kini memikul tanggungjawab yang besar untuk mejayakan usaha tersebut.

Katanya, antara langkah harus dilaksanakan adalah mengukuhkan tindakan kesihatan awam kendiri termasuk melaksanakan TRIIS iaitu ‘test, report, isolate, inform and seek’ atau ujian, lapor, kuarantin atau pengasingan kendiri, memaklumkan dan dapatkan rawatan segera. – Bernama


Jentera Pemuda BN sedia redah banjir hadapi PRU15

KUALA LUMPUR, 21 Safar 1444H, Sabtu – Jentera Pemuda Barisan Nasional (BN) bersedia meredah banjir yang diramal berlaku hujung tahun ini sekiranya Pilihan Raya Umum Ke-15 (PRU15) diadakan dalam tempoh tersebut.

Pengerusi BN Datuk Seri Dr Ahmad Zahid Hamidi berkata sekiranya ditakdirkan PRU15 diadakan hujung tahun ini meskipun beberapa negeri sering dilanda banjir dalam tempoh tersebut, jentera Pemuda gabungan politik itu tetap bersedia mengharunginya.

“Kita tahu ada kekangan, akhir tahun ini ada banjir, ada hujan lebat, ada monsun timur laut tetapi kalau Perdana Menteri (Datuk Seri Ismail Sabri Yaakob) bubar masa banjir pun, kita sanggup redah banjir,” katanya ketika berucap melancarkan Jentera Pemuda BN di Stadium Titiwangsa di sini hari ini.

Selain Ismail Sabri, turut hadir Timbalan Pengerusi BN Datuk Seri Mohamad Hasan, Presiden MCA Datuk Seri Dr Wee Ka Siong dan Presiden MIC Tan Sri S A Vigneswaran.

Presiden UMNO itu juga berkata beliau yakin BN mampu menawan Putrajaya pada PRU15 berdasarkan semangat yang ada pada Pemuda gabungan politik tersebut dibantu jentera Wanita dan Puteri.

“Kita kena buat pendekatan hibrid jangan sasar Pemuda sahaja, ini mesti dilakukan koordinasi secara hibrid, mesti berganding bahu untuk menentukan semua jentera digerakkan untuk memperkenal calon-calon BN,” katanya.

Ahmad Zahid juga berkata kesiapsiagaan jentera BN dari segi perkakasan tempur untuk berdepan perang maya mesti diperkukuh selain menjawab sebarang isu dengan segera. – Bernama


Kes COVID-19 menurun, Turki rancang buka sekolah

ANKARA, 8 Zulhijjah 1441H, Rabu – Turki merancang untuk membuka semula sekolah di seluruh negara mulai 31 Ogos ini, setelah menjangkakan keadaan kes jangkitan COVID-19 yang semakin rendah dan terkawal.

Guru dan kakitangan pentadbiran sekolah sedang menyiapkan langkah keselamatan berdasarkan prosedur operasi standard (SOP) kesihatan.

Difahamkan, kerajaan menyasarkan jangkitan harian perlu menurun bawah 900 untuk membolehkan pelaksanaan yang disebut sebagai Pelan A itu.

Sejak Mac lalu, semua sekolah mengubah proses pembelajaran jarak jauh apabila Turki mula mengesan kes pertamanya dan mula melaksanakan kawalan pergerakan.

Sebahagian besar ekonomi dibuka semula pada 1 Jun, setelah penggal persekolahan berakhir, namun penggunaan pelitup muka dan langkah keselamatan lain masih diwajibkan di tempat awam.

Sumber kerajaan mendakwa, jika jumlah kes berkurang, semua sekolah akan dibuka semula kecuali di daerah yang masih merekodkan kes jangkitan tinggi.

Separuh daripada hampir 230,000 kes dengan 5,600 kematian di Turki, berlaku di bandar terbesarnya, Istanbul.

Susulan kes pandemik itu, ekonomi Turki hampir mengalami kemerosotan pada suku kedua dan dijangka menyusut tahun ini.-  Agensi


Ribuan penduduk Balkan Barat sertai himpunan aman solidariti Palestin

BELGRADE, 29 Rabiulakhir 1445H, Isnin – Ribuan penduduk di Balkan Barat berhimpun secara aman di beberapa lokasi untuk menunjukkan sokongan dan solidariti mereka kepada penduduk Palestin.

Mereka berhimpun di beberapa dataran utama di bandar Serbia, Bosnia dan Herzegovina, Montenegro sambil membawa bendera Palestin dan Serbia serta melaungkan slogan seperti ‘Bebaskan Palestin’.

Selain membawa bendera, mereka juga membawa sepanduk yang menuntut ‘Tindakan genosid ditamatkan segera di Palestin’ dan ‘Kebebasan untuk Palestin’.

Di Podgorica, ibu negara Montenegro, penduduk berhimpun secara aman di hadapan bangunan kerajaan.

Mereka mengibarkan bendera Palestin dan melaungkan ‘Anda tidak perlu menjadi seorang muslim untuk bersama Palestin, hanya menjadi manusia!’ sambil membawa sepanduk bertulis ‘Bebaskan Palestin’.

Situasi sama berlaku di Bosnia apabila ribuan rakyatnya berhimpun di Dataran Bascarsija yang bersejarah, salah satu simbol ibu kota Sarajevo.

Mereka juga memegang sepanduk ‘Semalam Srebrenica, hari ini Gaza’ selain ‘Hentikan genosid’ dan ‘Bebaskan rakyat Palestin’.

Salah seorang penganjur perhimpunan itu, Safija Tadefi berkata, mereka berkumpul untuk menunjukkan bahawa Bosnia dan Herzegovina menyokong penduduk Gaza.

Katanya, apa yang berlaku di Palestin hari ini bukanlah peperangan, sebaliknya ia adalah pembunuhan beramai-ramai.

Sementara itu, seorang penunjuk perasaan, Munevera Cehajic berkata, penduduk Bosnia pernah melalui keadaan itu dan tahu apa yang dimaksudkan dengan penindasan.

“Saya sangat kasihan dengan rakyat di Gaza dan mengutuk tindakan yang dilakukan rejim Zionis kerana mereka juga pernah mengalami pembunuhan beramai-ramai.

“Mereka tahu bagaimana mereka bertahan dan kini mereka melakukan perkara yang sama kepada rakyat Palestin.

“Ini adalah sesuatu yang tidak pernah dilihat sebelum ini; mengebom hospital, ini untuk membunuh begitu ramai kanak-kanak. Saya tiada kata-kata untuk diucapkan. Cukuplah,” katanya.- Agensi


FAMA jamin harga barang termasuk ayam dijual berpatutan

PASIR SALAK, 6 Jamadilakhir 1443H, Ahad – Lembaga Pemasaran Pertanian Persekutuan (FAMA) memberi jaminan barangan keperluan dan makanan termasuk bekalan bahan mentah seperti ayam yang dijual di pasar tani di seluruh negara dikenakan harga yang lebih berpatutan supaya tidak membebankan pengguna.

Pengerusinya, Datuk Mohd Fasiah Mohd Fakeh berkata, peniaga dan usahawan di bawah FAMA boleh memasarkan terus hasil pertanian mereka di pasar tani tanpa perlu melalui orang tengah sekali gus harga barangan keperluan dan makanan boleh dijual dengan harga yang agak murah berbanding di tempat lain.

Beliau berkata, menerusi jualan secara terus dari ladang, peniaga dan usahawan dapat menghapuskan orang tengah yang selama ini mendapat keuntungan sekitar 20 hingga 30 peratus.

“Seperti sedia maklum, dari segi kawalan harga ini di bawah Kementerian Perdagangan Dalam Negeri dan Hal Ehwal Pengguna.

“Kita cuma mengharapkan kalau boleh kita ambil terus dari ladang untuk jual ke pasar tani FAMA. Sebagai contoh bekalan mentah seperti ayam, kita terus beli dari ladang mungkin harga boleh turun kepada RM6 hingga RM7 sekilogram,” katanya.

Beliau berkata demikian kepada pemberita selepas mengadakan lawatan kerja ke Program My Rakyat dan Pasar Tani Kekal (PTK) Kampung Gajah di sini hari ini.

Sementara itu, Mohd Fasiah berkata, PTK Kampung Gajah akan mula beroperasi Mac ini menempatkan 91 unit iaitu 14 unit lot basah dan 70 unit lot kering serta tujuh unit medan selera.

Beliau berkata, PTK itu yang menelan kos projek bernilai RM2.6 juta itu akan beroperasi bermula pukul 7 pagi hingga 6 petang setiap hari.

Mohd Fasiah berkata, anggaran penjanaan ekonomi bagi tahun pertama pengoperasian PTK berkenaan adalah sebanyak RM11 juta.

Beliau berkata, 90 peratus peniaga di PTK itu adalah dari daerah Perak Tengah dengan perpindahan keseluruhan peserta dari Pasar Awam Kampung Gajah ke PTK tersebut.

Menurutnya selain Kampung Gajah, terdapat dua lagi PTK di negeri ini iaitu di Manjung dan Lekir yang telah beroperasi sejak beberapa tahun lepas serta PTK Kuala Kangsar yang dijangka beroperasi sepenuhnya pada 2023. – Bernama


63 tahun merdeka, masih ada wakil rakyat tak fasih bahasa Melayu

Oleh Athirah Huda Zalhe

BANGI, 29 Zulkaedah 1441H, Selasa – Menyedihkan apabila masih ada Ahli Parlimen dan wakil rakyat yang tidak fasih berbahasa Melayu, bahkan bertutur ‘pelat’ sehingga menjadi bahan jenaka rakyat.

Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, kemahiran berbahasa Melayu dalam kalangan wakil rakyat tidak sepatutnya menjadi isu yang merunsingkan.

Memandangkan Malaysia sudah lebih 60 tahun merdeka, beliau berkata, kemahiran berbahasa Melayu adalah antara tanda seorang warganegara itu membesar dalam acuan yang betul.

“Malang sekali, masih terdapat Ahli Parlimen yang tidak mampu menerangkan sesuatu dengan baik di dalam bahasa Melayu.

“Jauh sekali untuk berkias dan bermadah dalam menyampai sesuatu dengan lebih sopan,” katanya kepada Ismaweb.net, hari ini.

Oleh itu, beliau sangat menyokong cadangan pihak tertentu yang mahu kemahiran berbahasa Melayu dijadikan syarat ketat kepada mana-mana calon Ahli Parlimen.

“Selain daripada supaya semua Ahli Parlimen dapat berbincang dengan baik di dalam medium bahasa Melayu, langkah ini juga dapat meletakkan bahasa Melayu di kedudukan sebenarnya dalam negara,” katanya.

Walaupun begitu, Ustaz Muhammad Fauzi masih berpendapat bahawa kerajaan perlu memperbetulkan dahulu sistem pendidikan negara yang mempunyai pelbagai aliran.

“Untuk jangka panjang, kerajaan perlu bertegas agar sistem pendidikan sekolah hanya berjalan dalam satu aliran sahaja sebagai persediaan melahirkan warganegara yang fasih berbahasa Melayu di masa akan datang,” katanya.

Semalam, Persatuan Linguistik Malaysia (PLM) mencadangkan supaya semua calon wakil rakyat diwajibkan lulus ujian kecekapan bahasa Melayu yang disediakan Dewan Bahasa dan Pustaka (DBP) dan Kementerian Pendidikan.

Timbalan Presiden PLM, Kamal Shukri Abdullah berkata, kegagalan wakil rakyat untuk fasih dalam bahasa Melayu jelas menjadi petunjuk sikap negatif mereka terhadap bahasa itu.

“Kita tidak mahu lagi wakil rakyat yang ‘terbulu-bulu’ di Parlimen atau menteri yang tergagap-gagap menyebut bahasa kebangsaan sedangkan bahasa Inggeris fasih dan lancar sekali,” katanya.


Zahid yakin Rais keluar sebab sedar Bersatu bakal tewas

BANGI, 13 Rabiulawal 1444H, Isnin – Datuk Seri Ahmad Zahid Hamidi tidak menolak kemungkinan tindakan Datuk Dr Rais Hussin Mohamed Ariff keluar Bersatu kerana sedar parti itu tidak mempunyai masa depan walaupun dilaporkan berpunca daripada masalah kesihatan.

Presiden UMNO itu berkata, jika parti itu masih relevan dan mempunyai masa depan yang cerah, maka perjuangan pasti diteruskan dan terus bersama parti lebih-lebih lagi apabila parti mempunyai jawatan strategik dalam kerajaan termasuk Kabinet dan syarikat berkaitan kerajaan (GLC).

“Namun pakar strategis tersebut tetap dapat membaca secara tajam, meskipun Bersatu ada jawatan Menteri Kabinet kanan, menteri, timbalan menteri dan pegang jawatan GLC.
Malah jawatan Pengerusi Majlis Pemulihan Negara pun dilihat tidak ada impak terhadap negara dan parti.

“Sudah pasti situasi ini mudah dibaca oleh ahli strategis Bersatu. Manakala ahli Bersatu biasa tidaklah ada kesedaran ini, melainkan terus hanyut dengan mimpi dan kepercayaan bahawa Bersatu boleh memang besar dan membentuk kerajaan selepas PRU15 ini,” katanya dalam kenyataan di Facebook hari ini.

Terdahulu, bekas Ahli Majlis Pimpinan Tertinggi Bersatu, Datuk Dr Rais Hussin Mohamed Ariff mengumumkan keluar parti berkuat kuasa 7 Oktober lalu.

Beliau yang juga bekas Pengerusi Biro Strategi dan Dasar Bersatu menghantar surat rasmi peletakan jawatannya kepada pimpinan Bersatu, pada Khamis lalu.

Rais Hussin berkata, beliau tidak lagi aktif dalam parti itu sejak 2020 selepas menjalani prosedur jantung dan banyak menumpukan kepada pembangunan EMIR Research sebagai badan pemikir bebas yang menumpukan kepada cadangan dasar strategik.

Ahmad Zahid bagaimanapun yakin tindakan ahli strategis dan pengasas bersama Bersatu itu satu tamparan besar kepada parti berkenaan.

Beliau juga tidak menolak kemungkinan ada faktor yang besar yang menyebabkan Rais Hussin keluar dari Bersatu, ketika pilihan raya umum semakin hampir.

Salah satu perkara yang dapat ditafsirkan ialah ketidakpercayaan kepada Bersatu sendiri yang dilihat bakal tewas dan tak boleh diselamatkan lagi akibat tindak tanduk pemimpin parti itu sendiri yang tidak merakyat, tidak mempunyai akar umbi yang kuasa, jentera yang lemah.

Selain itu, kepimpinan hanya pentingkan jawatan dan kedudukan dan tidak ada agenda perjuangan yang jelas.

“Sudah pasti, Bersatu hanya menguntungkan segelintir pemimpin parti dari segi jawatan Kabinet sedangkan ahlinya yang sedikit terus terbiar.

“Percubaan Bersatu sejak kepimpinan Mahathir dan Muhiyiddin Yassin untuk menggantikan UMNO selepas pilihan raya jelas menemui kegagalan,” katanya.


Kes Zahid: Tiada bukti 27 cek berjumlah RM26.05 juta adalah sumbangan

KUALA LUMPUR, 26 Rejab 1442H, Rabu – Mahkamah Tinggi hari ini diberitahu bahawa tiada dokumen yang membuktikan 27 cek berjumlah RM26.05 juta yang diterima Tetuan Lewis & Co, pemegang amanah Yayasan Akalbudi milik Datuk Seri Dr Ahmad Zahid Hamidi adalah sumbangan kepada yayasan itu.

Pegawai penyiasat Suruhajaya Pencegahan Rasuah Malaysia (SPRM) Mohd Amirudin Nordin, 38, berkata hasil siasatannya tidak menemukan sebarang dokumen sokongan atau surat yang menyatakan cek atas nama Lewis & Co itu adalah suatu sumbangan.

Saksi pendakwaan ke-96 itu berkata cek-cek yang dikaitkan dengan sumbangan itu adalah 13 cek MYEG Sdn Bhd (RM7.8 juta), 10 cek Chia Bee Enterprise Sdn Bhd (RM10 juta), dua cek Sarana Kencana Sdn Bhd (RM6 juta), satu cek Mubarak Hussain Akhtar Hussain (RM2 juta) dan satu cek Jogabonito Jewellery & Diamonds (RM250,000).

“Persamaannya kesemua cek-cek tersebut ialah dibayar kepada Lewis & Co,” katanya ketika menjawab soalan tambahan semasa pemeriksaan utama oleh Timbalan Pendakwa Raya Harris Ong Mohd Jeffrey Ong pada perbicaraan hari ke-50 kes bekas Timbalan Perdana Menteri yang menghadapi pertuduhan rasuah, pecah amanah dan pengubahan wang haram melibatkan jutaan ringgit daripada dana Yayasan Akalbudi.

Semasa pemeriksaan semula oleh Harris Ong, mengapa saksi itu tidak bersetuju dengan cadangan pembelaan bahawa wang itu adalah ‘sumbangan’, Mohd Amirudin berkata sumbangan boleh disalurkan terus kepada Yayasan Akalbudi dan tidak perlu melalui Lewis & Co.

Disoal Harris Ong mengenai cadangan pembelaan bahawa siasatan bagi kes pengubahan wang haram itu dilakukan dalam waktu yang singkat, saksi itu berkata ia tidak menjejaskan siasatan dan siasatannya juga lengkap.

Mengenai Yayasan Al Bukhary, Mohd Amirudin berkata yayasan itu pernah memberi sumbangan RM5 juta kepada Yayasan Akalbudi dalam bentuk cek dan tiada bukti menunjukkan sumbangan tersebut diberikan dalam bentuk wang tunai.

Sebelum ini, pengurup wang, Omar Ali Abdullah yang merupakan saksi pendakwaan ke-81 dalam keterangannya berkata beliau ada menerima sumbangan berbentuk wang tunai daripada Yayasan Al Bukhary.

Selain itu, Mohd Amirudin berkata pelantikan Lewis & Co sebagai pemegang amanah kepada Yayasan Akalbudi dibuat melalui mulut (lisan), bukan secara surat lantikan.

Sementara itu, pegawai penyiasat SPRM Mohamad Khairi Ibrahim, 29, memberitahu mahkamah bahawa beliau ada merakam percakapan bekas Setiausaha Yayasan Akalbudi Idris Kechek berhubung siasatan ke atas yayasan itu.

Mohamad Khairi berkata beliau merakam percakapan Idris sebanyak dua kali pada 8 Jun 2018 dan 18 Julai 2018 di Pejabat SPRM, Putrajaya.

“Saya merujuk kepada penyataan dalam pemeriksaan atas nama Idris Kechek muka surat lapan hingga 24 dan mengesahkan bahawa ini adalah rakaman percakapan yang saya rakam,” kata saksi pendakwaan ke-97 itu ketika membacakan penyataan saksinya.

Timbalan Pendakwa Raya Lee Keng Fatt kemudian memberitahu mahkamah bahawa Idris telah meninggal dunia pada 2018.

Ahmad Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Perbicaraan di hadapan Hakim Collin Lawrence Sequerah bersambung esok. – Bernama


Hujan lebat di Gaza dibimbangi bawa cabaran baru

GAZA, 1 Jamadilawal 1445H, Rabu – Hujan lebat yang mula membasahi bumi Gaza memberi cabaran dan kebimbangan kepada penduduk yang kebanyakan tiada tempat berteduh dan berlindung di khemah-khemah selepas beberapa minggu menjadi mangsa serangan bom rejim pengganas.

Permulaan musim hujan dan kemungkinan menyebabkan banjir meningkatkan kebimbangan berikutan sistem kumbahan di wilayah yang padat itu akan ditenggelami dan menyebabkan penyakit merebak.

Di sebuah pusat perlindungan yang dikendalikan Pertubuhan Bangsa-bangsa Bersatu (PBB) di Khan Younis, Selatan Gaza, penduduk mula menyuarakan kebimbangan sekiranya hujan berterusan yang boleh menyebabkan banjir.

“Kami sebelum ini berada di dalam rumah yang dibina daripada konkrit tetapi kini berlindung di bawah khemah.

“Khemah dan kayu ini tidak mampu menampung keadaan sekiranya banjir… ramai yang tidur di atas lantai, apa yang mereka mampu lakukan sekiranya hujan berterusan,” kata Fayeza Srour yang mencari perlindungan di selatan Gaza selepas rejim pengganas memulakan serangan sejak 7 Oktober lalu.

Katanya, musim sejuk menyebabkan kawasan menjadi basah dan sejuk di Gaza dan kawasan itu kadang kala boleh dilanda banjir.

Sementara itu, seorang lagi penduduk Gaza, Karim Mreish berkata, penduduk di pusat perlindungan berkenaan berdoa supaya hujan berhenti.

Katanya, mereka akan berdepan kesukaran yang teruk dan tiada kata-kata untuk menggambarkan penderitaan yang mereka lalui.

Minggu lalu, Pertubuhan Kesihatan Sedunia (WHO) berkata, Gaza menghadapi peningkatan risiko penyebaran penyakit kerana pengeboman udara Israel telah mengganggu sistem kesihatan, akses terhad kepada air bersih selain menyebabkan orang ramai bersesak di tempat perlindungan.

Sementara itu, Jurucakap Majlsi Pelarian Norway, Ahmad Bayram berkata, permulaan musim hujan menandakan minggu yang paling sukar di Gaza.

“Hujan lebat akan menyebabkan pergerakan lebih terhalang untuk orang ramai dan pasukan penyelamat.

“Ia akan menyukarkan lagi proses menyelamatkan mereka tersepit di bawah runtuhan, atau proses pengebumian, semua ini berlaku di tengah-tengah pengeboman tanpa henti dan dalam keadaan kekurangan bekalan elektrik,” katanya. – Agensi


Zionis tutup Masjid Al-Aqsa kepada warga Palestin

BAITULMAQDIS, 23 Safar 1442H, Ahad – Polis negara haram Israel bertindak biadab menghalang penduduk Palestin daripada memasuki Masjid Al-Aqsa serta menunaikan solat Jumaat selama tiga minggu berturut-turut.

Agensi berita Anadolu melaporkan, saksi mendedahkan polis Yahudi dikerahkan menjaga pintu masuk Kota Lama Baitulmaqdis dan menghalang setiap warga Palestin daripada masuk ke kawasan berkenaan

Selain itu, hanya penduduk Palestin yang tinggal di Kota Lama Baitulmaqdis dibenarkan memasuki masjid dan menunaikan solat Jumaat.

Polis Israel mendakwa kononnya larangan memasuki masjid adalah sebahagian daripada tindakan penutupan yang dilaksanakan tiga minggu lalu oleh Tel Aviv dalam usaha memerangi penularan COVID-19.

Larangan berkenaan dijangka berakhir pada 14 Oktober.

Pada 28 September 2000, pemimpin pembangkang Israel, Ariel Sharon yang setahun kemudian menjadi Perdana Menteri menceroboh masuk ke Masjid Al-Aqsa dengan perlindungan tentera penjajah.

Tindakan Sharon menjadi titik akhir yang menghilangkan sabar penduduk dan meletusnya kebangkitan baru di Tebing Barat dan Gaza yang dikenali sebagai Intifada Al-Aqsa atau Intifada Kedua.

Penduduk haram Israel khuatir sekiranya peristiwa berkenaan berulang sekali lagi.

Intifada yang berlanjutan hampir lima tahun mengorbankan sekitar 3,000 syuhada Palestin dan 1,000 orang penjajah.

Kira-kira 10,000 penduduk Palestin menunaikan solat Jumaat di Masjid al-Aqsa sejak penularan COVID-19 disahkan di negara itu berbanding 50,000 jemaah sebelum ini. – Agensi


Sejuta penduduk pindah, Taufan Goni badai Filipina

LEGASPI, 15 Rabiulawal 1442H, Ahad – Taufan Goni mula membadai Filipina hari ini – dijangka mengakibatkan bencana dan kesan paling buruk di negara itu.

Ribut taufan paling dahsyat itu mula membadai Pulau Catanduanes pada jam 4.50 pagi waktu tempatan dengan kelajuan angin maksimum 225 kilometer (140 batu) sejam.

Dalam tempoh 12 jam ini, peramal cuaca negeri memaklumkan, angin kencang dan hujan lebat di wilayah Bicol membabitkan bahagian hujung selatan pulau utama Luzon dan Catanduanes.

Serentak itu hampir sejuta penduduk kini dipindahkan sebagai langkah keselamatan kerana bimbang berlaku banjir dan tanah runtuh.

Ketua Pertahanan Awam, Ricardo Jalad berkata, pihak berkuasa kini bersiap siaga dalam misi menyelamat termasuk menyediakan kenderaan dan barangan bantuan sebelum berlaku taufan.

Katanya, kawasan pantai juga berisiko mengakibatkan ombak tinggi sehingga tiga meter yang boleh mengancam nyawa.

“Keadaan itu berupaya enenggelamkan kawasan rendah,” katanya.

Taufan Goni yang kelajuannya semakin kuat ketika menghampiri Filipina membadai seminggu selepas Taufan Molave menyerang wilayah sama di kepulauan yang kerap terdedah bencana alam. – Agensi


UNICEF bayar gaji 194,000 guru di Afghanistan

KABUL, 19 Rejab 1443H, Isnin – Tabung Kanak-Kanak Pertubuhan Bangsa-Bangsa Bersatu (UNICEF) berhasrat untuk membayar sekurang-kurangnya dua bulan gaji kepada guru di Afghanistan, selepas golongan itu tidak dibayar sejak berbulan-bulan susulan krisis ekonomi.

Bayaran gaji sebanyak AS$100 (RM418) sebulan itu akan dibayar kepada kira-kira 194,000 guru di sekolah rendah dan menengah bagi Januari serta Februari.

Kesemua bayaran tersebut akan dibiayai Kesatuan Eropah (EU) menggunakan mata wang tempatan.

“Berikutan ketidaktentuan dan kesukaran yang dihadapi ramai guru selama beberapa bulan, kami berbesar hati untuk memberi sokongan kecemasan kepada guru sekolah awam di Afghanistan yang tidak berputus asa untuk memastikan kanak-kanak belajar,” kata wakil UNICEF Afghanistan, Mohamed Ayoya.

Sejak Taliban mengambil alih pentadbiran negara, krisis ekonomi dan kemanusiaan di negara ini semakin memuncak.

Malah, beberapa sekatan ke atas sektor ekonomi terutama perbankan selain berlaku pengurangan dalam pembiayaan pembangunan menyebabkan pentadbiran baharu negara itu bergelut termasuk untuk membayar gaji kakitangan sektor awam.

Sehingga kini masyarakat antarabangsa bekerjasama membantu meringankan beban yang dialami penduduk termasuk menyalurkan bantuan perubatan dan makanan.

Malah sehingga kini pentadbiran Taliban belum diiktiraf secara rasmi dan menjadikan pendidikan untuk kanak-kanak perempuan sebagai tuntutan utama apabila berbincang dengan kumpulan itu.

Selain itu, rancangan Taliban bagi pendidikan kanak-kanak perempuan juga tidak jelas, dengan masih ramai tidak dapat hadir ke sekolah menengah di sebahagian besar wilayah. – Agensi


Beberapa jalan di PJ, Damansara ditutup mulai 12.01 pagi

PETALING JAYA, 28 Jamadilawal 1442H, Selasa – Beberapa jalan raya di enam lokasi Petaling Jaya akan ditutup, berkuat kuasa 12.01 pagi pada Rabu (13 Januari), kata Ketua Polis Daerah Petaling Jaya, Asisten Komisioner Nik Ezanee Mohd Faisal.

Beliau berkata, jalan akan ditutup selaras dengan perintah kawalan pergerakan (PKP).

“Jalan-jalan ini akan ditutup dari jam 12.01 pagi 13 Januari hingga 26 Januari.

“Jalan yang akan ditutup adalah Jalan 4/56 di Gasing Indah, Jalan Persiaran Mahogani di Kota Damansara, Jalan Persiaran Jati di Kota Damansara, dan Jalan Persiaran Sungai Buloh di Kota Damansara.

“Selain itu, Lebuh Raya Damansara-Puchong susur keluar ke Mutiara Damansara/Damansara Perdana; laluan masuk Tol Damansara ke Bayu Puteri berdekatan Tropicana, Damansara dan persimpangan lampu isyarat PJU 8/1 Damansara Perdana turut ditutup,” katanya dalam satu kenyataan, hari ini.

Dalam pada itu, beliau turut menggesa orang ramai untuk tinggal di rumah dan mematuhi PKP bagi memutuskan rangkaian jangkitan COVID-19.

“Kami berharap pengguna jalan raya terutama di Petaling Jaya bersabar dan kuat dalam menangani wabak ini,” katanya.


Tindakan tegas kepada pihak laksana pembelian bersyarat barang kawalan

GOPENG, 17 Safar 1445H, Ahad – Kementerian Perdagangan Dalam Negeri dan Kos Sara Hidup (KPDN) akan mengenakan tindakan tegas terhadap mana-mana pihak yang meletakkan pembelian bersyarat terhadap barangan kawalan seperti minyak masak peket dan gula.

Timbalan Menterinya, Fuziah Salleh berkata, pihaknya menerima 71 aduan berkaitan pembelian bersyarat di seluruh negara sejak awal tahun ini.

“Bagi mana-mana orang perseorangan yang disabitkan dengan kesalahan di bawah Akta Kawalan Bekalan 1961 boleh didenda maksimum RM1 juta atau penjara tidak melebihi tiga tahun atau kedua-duanya sekali.

“Pertubuhan perbadanan pula boleh didenda maksimum RM2 juta dan bagi kesalahan kedua didenda tidak melebihi RM5 juta,” katanya pada sidang media selepas merasmikan Program Jualan RAHMAH Bergerak dan Aduan Suri Peringkat Negeri Perak di sini hari ini.

Beliau berkata, daripada 71 aduan itu, sebanyak 17 kes telah diambil tindakan manakala enam lagi dalam siasatan di bawah akta berkenaan.

Fuziah sehubungan itu, meminta orang ramai mengemukakan aduan sekiranya terdapat pembelian barangan kawalan yang dikenakan syarat, kebiasaannya melibatkan minyak peket, gula dan tepung gandum.

Media baru-baru ini melaporkan KPDN Perak menyerbu sebuah premis perniagaan di Batu Gajah pada 25 Ogos lepas kerana menjual gula pasir secara bersyarat.

Sementara itu, ditanya mengenai laporan mendakwa bekalan minyak masak peket satu kilogram sukar didapati di Negeri Sembilan dan Melaka, beliau berkata, terdapat pasukan khas yang menjalankan siasatan sekiranya berlaku ketirisan berhubung aduan berkenaan.

Beliau berkata, kementerian dalam proses mewujudkan mekanisme bagi minyak masak subsidi bersasar secara berperingkat mulai tahun hadapan bagi memastikan ia diterima secara terus kepada golongan yang layak.

“Kita sedang membuat keputusan berkaitan isi rumah yang layak menerima subsidi bersasar ini sama ada golongan B40 atau M40 serta industri-industri mikro yang menjual pisang goreng dan ayam goreng yang menjual di pasar malam dan sebagainya,” katanya. – Bernama


Tun M bagi sebab kukuh kenapa rakyat tak boleh pilih BN, PH dan PN

BANGI, 14 Rabiulakhir 1444H, Rabu – Tun Dr Mahathir menegaskan, negara akan pulih dan kesejahteraan rakyat tercapai sekiranya pengundi bijak membuat pilihan pada Pilihan Raya Umum ke-15 (PRU15).

Pengerusi Parti Pejuang Tanahair (Pejuang) itu berkata, pengundi perlu bijak memilih mereka yang bebas pendakwaan mahkamah, yang berpengalaman memerintah dan mematuhi kedaulatan undang-undang.

Malah, beliau turut menyenaraikan pelbagai alasan kukuh supaya rakyat tidak memilih calon daripada Barisan Nasional (BN), Pakatan Harapan (PH) dan Perikatan Nasional (PN)

Tegas beliau, Pengerusi BN, Datuk Seri Ahmad Zahid Hamidi hanya akan mementingkan diri berbanding masa depan negara sekiranya berjaya memenangi PRU-15.

Katanya, Zahid sendiri sudah menegaskan bahawa pemimpin-pemimpin BN yang lain akan turut menghadapi pendakwaan sekiranya kalah.

“Zahid mahu BN menang untuk selamatkan ketuanya daripada penjara dan jatuhkan semua pendakwaan terhadap pemimpin parti tersebut.

“Manakala, bagi PH pula, akan menyebabkan Malaysia muflis sekiranya parti tersebut dipilih sebagai kerajaan.

“PH mahukan Anwar Ibrahim (Datuk Seri Anwar Ibrahim) menjadi Perdana Menteri, Anwar tak kompeten. Semasa 19997, dia tidak boleh menguruskan kewangan negara dengan baik,” katanya dalam kenyataan.

Negarawan itu pada masa sama mendakwa, PN adalah gabungan yang dipimpin oleh Tan Sri Muhyiddin Yassin itu tidak cukup cekap.

Perkara tersebut dibuktikan ketika menjadi kerajaan dalam menangani masalah ekonomi, politik dan sosial yang terjadi disebabkan COVID-19.

“Muhyiddin menjadi Perdana Menteri disebabkan Najib (Datuk Seri Najib Razak) mahukan sebuah kerajaan yang boleh menggugurkan pendakwaan ke atas dirinya tetapi PN tak boleh menghalang daripada Najib disabit bersalah.

“Najib kemudian memutuskan bahawa Perdana Menteri perlu daripada UMNO, Najib bersama 15 Ahli Parlimen menarik sokongan lalu tumbangnya kerajaan dibawah pimpinan Muhyiddin dan Datuk Seri Ismail Sabri dilantik,” jelasnya.

Atas dasar itu, Mahathir menggesa supaya pengundi membuat pilihan dengan tepat dan tidak meletakkan orang yang sama sehingga mengakibatkan negara menghadapi pelbagai masalah


PRU15: PH belum muktamadkan agihan kerusi

IPOH, 3 Zulhijjah 1443H, Ahad – Pakatan Harapan (PH) masih belum membuat sebarang ketetapan mengenai parti mana yang akan bertanding di kawasan-kawasan pilihan raya yang pernah ditandingi oleh parti Bersatu, pada Pilihan Raya ke-15 (PRU15) nanti.

Naib Presiden Amanah, Datuk Mahfuz Omar berkata, parti Amanah, PKR dan DAP akan mengadakan perbincangan mengenai pengagihan kerusi bagi kawasan-kawasan berkenaan, dan keputusan akan diumumkan setelah kesepakatan dicapai.

“Kerusi Bersatu itu akan dibincang untuk pengagihan dalam PH, dan ia masih belum dimuktamadkan lagi,” katanya pada sidang media Konvensyen Parti Amanah Negara Negeri Perak di sini hari ini.

Pada PRU14 lepas Bersatu yang menganggotai PH bertanding bagi merebut 52 kerusi parlimen dan berjaya memenangi 13 daripadanya, namun ia kemudiannya meninggalkan PH dan membentuk Perikatan Nasional (PN). – Bernama


Harga RON95, diesel kekal

KUALA LUMPUR, 27 Rabiulawal 1443H, Rabu – Harga runcit petrol RON97 naik sebanyak sembilan sen seliter kepada RM3.06 seliter bagi tempoh 4 November hingga 10 November, demikian menurut Kementerian Kewangan hari ini.

Menurut kenyataan Kementerian Kewangan, harga runcit petrol RON95 kekal pada paras RM2.05 seliter sementara harga runcit diesel kekal pada RM2.15 seliter dalam tempoh sama.

“Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter sungguhpun harga pasaran sebenar bagi kedua-dua produk telah meningkat melebihi harga siling yang ditetapkan,” katanya.

Menurut kenyataan itu, langkah berkenaan bertujuan melindungi pengguna daripada kesan kenaikan harga sebenar minyak di pasaran global.

Kenyataan itu memaklumkan, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara. – Bernama


Wakaf instrumen kewangan sosial Islam: Raja Muda Perlis

KANGAR, 5 Zulkaedah 1442H, Rabu – Wakaf merupakan satu daripada instrumen dalam kewangan sosial Islam yang mampu memberikan impak ekonomi dan sosial kepada ummah.

Raja Muda Perlis Tuanku Syed Faizuddin Putra Jamalullail bertitah potensi wakaf cukup besar untuk dikembangkan dan ia sesuai dengan keperluan semasa.

“Wakaf mempunyai jangkauan yang sangat luas sama ada dari sudut sumber penyumbang dana mahupun dari aspek penerima manfaat,” titah baginda menerusi satu kenyataan yang dikeluarkan oleh Majlis Agama Islam dan Adat Istiadat Melayu Perlis (MAIPs) hari ini.

Menurut kenyataan tersebut, baginda bertitah demikian ketika berkenan merasmikan sesi pembukaan ‘Webinar Wakaf 2021 Peringkat Negeri Perlis’ yang dianjurkan dalam talian oleh MAIPs bersama Yayasan Waqaf Malaysia serta Jabatan Wakaf Zakat dan Haji (JAWHAR).

Tuanku Syed Faizuddin yang juga Yang Dipertua MAIPs bertitah Majlis Agama Islam di setiap negeri yang telah diberikan amanah sebagai Pemegang Amanah Tunggal Harta Wakaf harus diberikan kepercayaan penuh dalam melaksanakan fungsi dan peranannya seiring dengan peruntukan undang-undang yang dijamin oleh Perlembagaan negara.

Baginda berharap webinar ini dapat memberikan gambaran jelas berkaitan pengurusan wakaf yang dilaksanakan dengan penuh amanah dan berdedikasi oleh Majlis Agama Islam Negeri. – Bernama


Sultan Selangor titah segerakan perbicaraan kes-kes rasuah

SHAH ALAM, 26 Zulhijjah 1442H, Khamis – Sultan Selangor, Sultan Sharafuddin Idris Shah hari ini bertitah  menyeru agar perbicaraan kes-kes rasuah disegerakan dan mahkamah tidak melayani penangguhan kes tanpa alasan yang kukuh kerana rakyat sudah muak dan bosan melihat pendakwaan yang berlarutan terlalu lama.

Menurut hantaran di laman Facebook Selangor Royal Office, Sultan Sharafuddin turut menyasarkan agar gejala rasuah di Selangor dapat dibanteras sepenuhnya supaya tidak menjadi masalah yang lebih besar dan boleh memudaratkan generasi masa hadapan serta merosakkan masyarakat.

Titah itu dibuat kerana kebimbangan baginda berhubung peningkatan yang tinggi membabitkan kes-kes rasuah khususnya di Selangor selepas berkenan menerima menghadap dan mendengar taklimat daripada Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki di Istana Bukit Kayangan, di sini hari ini.

“Baginda menzahirkan kebimbangan dengan perkembangan terbaharu ini dan berharap agar SPRM dapat melakukan siasatan yang telus dan teliti, supaya pelaku yang dihadapkan ke mahkamah tidak terlepas dengan mudah,” menurut kenyataan itu.

Turut berangkat pada pertemuan selama dua jam itu ialah Raja Muda Selangor Tengku Amir Shah. – Bernama


Anwar tak automatik jadi PM meski ada sokongan majoriti

1. DATUK Seri Anwar Ibrahim tidak akan secara automatik menjadi Perdana Menteri meski pun jika benar beliau mendapat sokongan majoriti ahli Parlimen.

2. Perlembagaan Persekutuan Perkara 43(4) jelas mengatakan bahawa, ‘Jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan Jemaah Menteri, melainkan jika atas permintaannya Parlimen dibubarkan oleh Yang di-Pertuan Agong’.

3. Perlembagaan jelas menyatakan bahawa kuasa melantik Perdana Menteri dan membubarkan Dewan Rakyat adalah di tangan Yang di-Pertuan Agong, bukannya di tangan ahli majoriti Dewan Rakyat.

4. Kini Yang di-Pertuan Agong telah melantik Tan Sri Muhyiddin Yassin secara sah, dan selepas mengangkat sumpah pada 1 Mac 2020, hanya beliau yang boleh memilih sama ada untuk meminta baginda untuk membubarkan Dewan Rakyat atau meletak jawatan.

5. Tiada istilah pelantikan Perdana Menteri bergantung 100 peratus pada jumlah sokongan Ahli Dewan Rakyat, sebaliknya perlu perkenan Baginda – seperti mana dalam kes pelantikan Tan Sri Muhyiddin.

6. Situasi semasa juga berbeza dengan jatuhnya kerajaan Pakatan Harapan tempoh hari. Tan Sri Muhyiddin hari ini tidak bertindak meletak jawatan, seperti mana Tun Dr Mahathir Mohamad tempoh hari.

7. Tindakan sesetengah Ahli Parlimen melompat selepas pengisytiharan Yang di-Pertuan Agong tidak boleh dijadikan asas, kononnya secara automatik pelantikan Tan Sri Muhyiddin terbatal kerana ia tidak termaktub dalam Perlembagaan Persekutuan sama sekali.

8. Hal ini bermakna kesemua Ahli Parlimen boleh memilih sama ada untuk mematuhi keputusan baginda – dengan menyokong Tan Sri Muhyiddin sebagai Perdana Menteri – atau bertindak sebagai pembangkang di Dewan Rakyat.

Bukannya menganggap diri mereka sebagai penentu posisi Perdana Menteri kerana segala prosedur telah dijalankan sebaiknya oleh Yang di-Pertuan Agong.

9. Satu lagi pilihan Ahli Parlimen yang tidak bersetuju dengan pelantikan Tan Sri Muhyiddin adalah dengan mendesak beliau agar membubarkan Dewan Rakyat.

Tentulah mereka boleh mengemukakan undi tidak percaya, tetapi bukan dengan menganggap bahawa Datuk Seri Anwar Ibrahim secara automatik akan terus dilantik sebagai Perdana Menteri.

10. Harus diingat, langkah Pakatan mendesak peletakan jawatan Tan Sri Muhyiddin samalah ertinya mendesak beliau membubarkan Dewan Rakyat.

Hakikatnya, keputusan telah dicapai menurut kaedah yang tertib. Tidak seharusnya ada cubaan untuk terus memanjangkan krisis politik di negara kita saat kita berdepan dengan pandemik COVID-19 ini.

11. Sesungguhnya, hari ini krisis politik negara adalah berpunca daripada perebutan kuasa sesama Ahli Parlimen.

Ia telah dileraikan dengan sebaiknya oleh baginda Yang di-Pertuan Agong – dibantu kerjasama sebahagian ahli politik yang bertindak demi kestabilan negara, bukannya demi kepentingan individu.

Maka Ahli Parlimen seharusnya insaf, tidak bertindak memanjangkan krisis ini dengan adegan lompat-melompat yang mengimpak kestabilan yang telah diputuskan Baginda.

Semoga Allah peliharakan kestabilan negara kita.

Allah Maha Besar,

Daulat Tuanku.

Abdul Muein Abadi
Penyelidik PhD di Faculty of Governance and Global Affairs, Leiden University, Belanda


Sarawak terus catat trend peningkatan kes baharu

KUCHING, 5 Rejab 1443H, Isnin – Jumlah jangkitan baharu COVID-19 di Sarawak terus menyaksikan trend peningkatan ketara apabila 84 kes dicatatkan hari ini berbanding 58 yang dicatatkan semalam.

Jawatankuasa Pengurusan Bencana Negeri (JPBN) dalam kenyataan berkata, 83 daripada kes baharu ini membabitkan pesakit tidak bergejala atau bergejala ringan, manakala satu kes lagi melibatkan jangkitan paru-paru.

Sebanyak 45 kes dilaporkan di daerah Kuching, diikuti Sibu dengan 20 kes, Miri (sembilan), Serian (empat), Song (tiga), Bintulu (dua) dan Samarahan (satu), tiada kes baharu dilaporkan di 33 daerah lain di Sarawak.

Penambahan kes yang direkodkan hari ini telah menjadikan jumlah kumulatif kes COVID-19 di Sarawak kini adalah 252,087. – Bernama


Maszlee nafi spekulasi ditawar jawatan

BANGI, 16 Jamadilakhir 1444H, Isnin – Dr Maszlee Malik menafikan Perdana Menteri, Datuk Seri Anwar Ibrahim menawarkan jawatan dalam kerajaan kepada beliau.

Menerusi hantaran di Facebook hari ini, bekas Ahli Parlimen Simpang Renggam itu menjelaskan, teguran Perdana Menteri untuk beliau kembali aktif membantu Parti Keadilan Rakyat (PKR) dan Pakatan Harapan (PH) menjelang Pilihan Raya Negeri (PRN).

“Status Facebook dua hari lepas menjadi berita dan spekulasi. Terima kasih kepada semua yang berbaik sangka dan menaruh harapan.

“Saya tidak menyebutkan apa-apa mengenainya di dalam status tersebut.

“Apa yang pasti ianya merupakan teguran oleh Perdana Menteri untuk saya kembali aktif membantu parti (PKR) dan PH menjelang PRN di negeri-negeri yang diperintah oleh PH sekarang, terutamanya Selangor dan Negeri Sembilan,” katanya.

Terdahulu, hantaran dimuatnaik Maszlee di Facebook, mencetuskan persoalan apabila beliau berkongsi kata-kata Anwar ketika bertemu pada mesyuarat Majlis Pimpinan Pusat (MPP) PKR.

Anwar dipetik sebagai berkata, ‘bersiap sedia, cuti sabatikal anda akan berakhir dalam tempoh terdekat.

Dalam pada itu, Maszlee memaklumkan, beliau bersetuju dan menawarkan diri membantu Menteri Besar di kedua-dua buah negeri berkenaan dalam waktu terdekat.

Selain PRN, beliau juga menawarkan diri kepada Menteri Pendidikan, Fadhlina Sidek untuk turun ke sekolah-sekolah bertemu para guru bagi memberikan motivasi dan menaikkan semangat mereka terutamanya di dalam usaha para guru memulihkan anak-anak murid pasca COVID-19.

“Melalui jerayawara itu juga diharapkan saya akan dapat membawa inspirasi dan suara Menteri Pendidikan serta kerajaan kepada para guru untuk terus membangunkan pendidikan.

“Jawatan? Tiada apa yang dijanjikan. Apa yang diminta ialah pengorbanan demi rakyat setakat ini,” katanya.


Kes jangkitan COVID-19 di Australia hampiri rekod tertinggi

SYDNEY, 20 Zulhijjah 1443H, Rabu – Rakyat Australia digesa bekerja dari rumah dan memakai pelitup muka di kawasan tertutup berikutan peningkatan jumlah pesakit COVID-19 di hospital dan kes jangkitan menghampiri rekod tertinggi.

Negara itu berada di tengah-tengah gelombang ketiga coronavirus yang didorong oleh subvarian BA.4 dan BA.5 Omicron, dan awal bulan ini meluaskan akses kepada suntikan dos penggalak kedua bagi menangani lonjakan kes.

Kes harian meningkat kepada 50,248 pada Selasa, tertinggi dalam tempoh dua bulan.

Kira-kira 5,239 pesakit COVID-19 kini berada di hospital, kurang daripada rekod 5,390 yang dicatatkan pada Januari.

“Kita perlu melakukan beberapa perkara secara berbeza sekurang-kurangnya untuk tempoh yang singkat.

“Kita tahu bahawa bekerja dari rumah adalah komponen yang sangat penting untuk menghentikan penularan makro ini,” kata Ketua Pegawai Perubatan Australia, Paul Kelly kepada ABC Radio pada Rabu.

Beliau menjangkakan jumlah pesakit yang dimasukkan ke hospital tidak lama lagi akan mencecah paras tertinggi.

Australia mula melonggarkan langkah kesihatan yang ketat berkaitan coronavirus menjelang akhir tahun lalu, sebaik sahaja kebanyakan penduduk divaksin sepenuhnya.

Bagaimanapun, kebolehtransmisian tinggi varian Omicron telah menguji hasrat negara itu untuk ‘hidup dengan virus’. – Agensi


JKM diminta siasat status kanak-kanak bawah jagaan Muhammad Sajjad: PPMM

Oleh Ainul Illia Meor Suzurudin

BANGI, 24 Jamadilawal 1443H, Selasa – Jabatan Kebajikan Masyarakat (JKM) diminta menyiasat kedudukan kanak-kanak yang dipelihara usahawan kosmetik kontroversi, Muhammad Sajjad Kamaruz Zaman.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, mereka perlu menyiasat status kanak-kanak tersebut sama ada terdapat perintah pengangkatan atau pun tidak.

Tegasnya, JKM juga perlu membuat penilaian terhadap kebajikan kanak-kanak tersebut setelah ditinggalkan Muhammad Sajjad.

“Dalam isu mengenai jagaan kanak-kanak, kebajikan kanak-kanak itu adalah perkara yang paling penting. Jika kanak-kanak ditinggalkan oleh mana-mana ibu bapa, pasti kebajikan tersebut terhakis dan hal yang demikian tidak baik untuk tumbesaran kanak-kanak tersebut.

“Memberikan dana kewangan dan tempat tinggal sahaja tidak mencukupi kerana layanan kasih sayang ibu bapa juga sangat penting.

“Apatah lagi dalam keadaan yang dilaporkan beberapa aset Muhammad Sajjad sudah pun dilelong oleh pihak tertentu. Hal ini boleh menggambarkan tiada jaminan untuk nafkah kanak-kanak tersebut ditiggalkan untuk mereka,” katanya dalam satu kenyataan.

Beliau berkata, jika kebajikan itu dihakis, JKM perlu bertindak tegas dan pantas bagi mengelakkan kesan jangka panjang kepada kanak-kanak tersebut.

Pada masa sama, Majlis Agama Islam yang berkenaan juga perlu memainkan peranan kerana kanak-kanak tersebut adalah kanak-kanak beragama Islam.

“Terdapat peruntukan di dalam Undang-Undang Keluarga Islam yang menyatakan demi kebajikan kanak-kanak tersebut, mereka boleh diletakkan di dalam jagaan mana-mana orang atau badan yang sesuai.

“Dalam konteks ini suatu perintah dari mahkamah syariah perlu diperolehi terlebih dahulu,” katanya.

Membuat kesimpulan perkara ini, Zainul Rijal menegaskan, kanak-kanak tersebut tidak melakukan apa-apa kesalahan dan berhak mendapat perlindungan undang-undang yang ada demi masa depan mereka.

“Tidak adil kanak-kanak tersebut dibiarkan begitu sahaja tanpa pembelaan daripada Jabatan Kebajikan Masyarakat atau pun Majlis Agama Islam Negeri,” katanya.

Sajjad mengesahkan dirinya sudah berada di Australia pada 18 Oktober lalu.

Sajjad menyatakan bahawa dia sudah pun secara rasmi berhijrah ke negara itu dengan bantuan Kerajaan Australia selepas berbulan-bulan menjadi buruan pihak berkuasa Malaysia.

Difahamkan, Sajjad mempunyai sepasang anak angkat iaitu Syahmi dan Syaza berusia dua tahun yang kini di bawah jagaan ibu bapanya.


Umat Islam perlu bangkit tentang penghinaan terhadap Nabi

BANGI, 10 Zulkaedah 1443H, Jumaat – Umat Islam di negara ini perlu bangkit dengan solidariti bagi menentang sebarang bentuk penghinaan terhadap junjungan Nabi Muhammad ﷺ.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, tindakan itu penting bagi menunjukkan perpaduan dalam kalangan umat Islam sendiri selain mewujudkan rasa gerun kepada yang berniat untuk menghina Islam di masa akan datang.

“Sebarang bentuk penghinaan terhadap Nabi Muhammad ﷺ dianggap sebagai perbuatan ekstrem dan melampau yang tidak boleh diterima.

“Nabi Muhammad ﷺ juga tidak pernah mengajar orang Islam menghina agama lain,” katanya seperti dipetik akhbar tempatan, hari ini.

Sementara itu, beliau menyangkal dakwaan segelintir pihak yang mengatakan pihaknya tidak bertindak tegas dalam isu penghinaan terhadap Nabi Muhammad ﷺ.

“Menteri Agama terlebih dahulu telah mengeluarkan kenyataan mengenai isu berkenaan selain turut menegaskan bahawa pihaknya mengutuk sekeras-kerasnya terhadap penghinaan yang dilakukan terhadap Nabi Muhammad ﷺ.

Malah, pertubuhan bukan kerajaan turut bersama-sama menyatakan solidariti.

“Alhamdulillah kita dapat melihat umat Islam amat peka berkait dengan isu ini,” katanya.

Sebelum ini,Malaysia bersama Indonesia, Qatar, Kuwait, Iran, Arab Saudi dan negara-negara Islam lain mengutuk ucapan biadab dua ahli politik kanan BJP – parti pemerintah India – Nupur Sharma dan Navin Kumar Jindal terhadap Rasulullah ﷺ.

Kenyataan dua individu itu telah mencetuskan gelombang kemarahan yang meluas di Asia Barat, selain dikutuk hebat oleh pelbagai negara sehingga Kuwait memunggah keluar produk India dari rak jualannya.


Lelaki maut dipercayai dibunuh di Ipoh

IPOH, 28 Rabiulawal 1443H, Khamis – Seorang lelaki warga tempatan berusia 35 tahun maut, dipercayai dibunuh di sebuah lokasi di Taman Silibin di sini hari ini.

Ketua Polis Daerah Ipoh ACP Yahaya Hassan berkata, pihaknya menerima maklumat daripada Jabatan Kecemasan Hospital Raja Permaisuri Bainun Ipoh bahawa terdapat seorang lelaki yang dibawa oleh rakannya ke hospital itu telah meninggal dunia akibat kecederaan kira-kira 4.15 pagi tadi.

“Hasil bedah siasat yang dijalankan oleh pihak hospital mendapati punca kematian mangsa adalah daripada luka tikaman pada bahagian dada,” katanya dalam satu kenyataan di sini malam ini.

Yahaya berkata, pihaknya telah menahan tiga lelaki dan sedang mengesan seorang lelaki berusia 40 tahun yang beralamat di Jalan Calcutta, Buntong di sini, bagi membantu siasatan di bawah Seksyen 302 Kanun Keseksaan.

“Sebarang maklumat mengenai kejadian ini boleh disalurkan kepada Pegawai Penyiasat kes ASP Norshaharah Marzuki di talian 017-4817800 atau Pusat Kawalan Daerah Ibu Pejabat Polis Daerah Ipoh di talian 05-2542222,” katanya. – Bernama


Warganet tak puas hati, lantikan Penasihat Khas PM bazir duit rakyat

Oleh Ainul Illia Meor Suzurudin

BANGI, 30 Rabiulakhir 1443H, Ahad – Orang ramai meluahkan rasa tidak puas hati dengan perkembangan terbaharu dalam kerajaan, apabila dilaporkan seorang lagi Penasihat Khas kepada Perdana Menteri, Datuk Seri Ismail Sabri Yaakob akan dilantik dalam masa terdekat.

Menjelaskan perkara itu, Menteri di Jabatan Perdana Menteri (Tugas-Tugas Khas), Datuk Dr Abdul Latiff Ahmad berkata, Penasihat Khas dalam bidang kesihatan itu kini dalam proses lantikan.

Katanya, anggaran kos bulanan keseluruhan bagi setiap pejabat Penasihat Khas yang dilantik termasuk kos pegawai di pejabat itu adalah RM50,000.

Sebelum ini, Ahli Parlimen Pengerang, Datuk Seri Azalina Othman Said dilantik sebagai Penasihat Khas Perdana Menteri (Undang-Undang dan Hak Asasi Manusia).

Manakala, Pengerusi UMNO Kedah, Datuk Seri Jamil Khir Baharom juga dilaporkan dilantik sebagai Penasihat Agama Kepada Perdana Menteri.

Mengecam pelantikan terlalu banyak Penasihat Khas kepada Perdana Menteri, salah seorang pengguna laman Facebook, Ayiee Lee berkata, tindakan itu umpama satu pembaziran duit rakyat.

“Membazir duit rakyat bayar gaji mereka ni berpuluh ribu tiap bulan. Kami nak duit Kumpulsn Simpanan Wang Pekerja (KWSP) sendiri RM10,000 ‘one off’ pun tak lulus lagi,” katanya.

Seorang lagi pengguna Facebook, Norazlina Darus berkata, pelantikan terlalu ramai Penasihat Khas kepada Perdana Menteri seolah-olah menunjukkan bahawa pemimpin tidak cekap melakukan tugasnya.

“Ramai-ramai penasihat nampak macam reti buat kerja pula,” katanya.

Muhamad Shafiq yang kesal dengan situasi semasa juga meminta kerajaan untuk memikirkan keadaan ekonomi rakyat yang memerlukan.

“Jangan fikir penasihat sampai RM50,000 sebulan itu, tapi tolong fikir rakyat dahulu. Ya betul dengan keadaan sekarang perlukan kesihatan yang baik untuk semua, tetapi dalam masa sama rakyat perlu hidup juga.

“One off KWSP smpai ke sudah sunyi sepi saja walhal simpanan duit rakyat sendiri juga. Minta tolonglah fikir rakyat dahulu. Penasihat itu ya betul penting, tapi rakyat lagi penting,” katanya.

Selain itu, pengguna Facebook, Rasidi Bakar pula meluahkan rasa hairan melihat Malaysia, walaupun kecil tetapi antara negara yang paling banyak melantik menteri berbanding negara lain.

“Tak cukup dengan menteri-menteri sedia ada yang dilantik, dilantik lagi penasihat-penasihat peribadi. Dah ada menteri agama, dilantik lagi penasihat agama, dah ada menteri kesihatan dilantik nak lagi penasihat kesihatan.

“Nampaknya setiap kementerian yang ada di Malaysia ini tak cukup dan perlu dilantik lagi penasihat kepada menteri dan juga Perdana Menteri,” katanya.

Turut berang dengan pelantikan tersebut, Moon Cherie kesal duit pembayar cukai ‘dihabiskan’ pada perkara sedemikian sedangkan hasil kerja tidak seberapa.

“Gila betul perabihkan duit pembayar cukai. Duit setiap bulan masuk, kerja tak jalan. Menteri yang tiada fungsi. Rakyat minta pantau harga barang pun susah. Minta KWSP one off sampai sekarang krik-krik,” katanya.

Boni Adryena Audreyana pula berkata, antara sebab kenapa negara kecil seperti Singapura dan Brunei lebih makmur adalah kerana tiada ketirisan pada peringkat pengurusan


Tempoh bayaran cukai tanah Pahang dilanjutkan hingga 30 September

KUANTAN, 25 Muharram 1443H, Jumaat – Kerajaan Pahang buat kali kedua bersetuju melanjutkan tempoh bayaran cukai tanah tahun 2021 kepada semua pemilik tanah berdaftar di Pahang hingga 30 September ini, kata Menteri Besar, Datuk Seri Wan Rosdy Wan Ismail.

Sehubungan itu, denda lewat bayaran hanya akan dikenakan mulai 1 Oktober depan.

“Keputusan ini diharapkan membolehkan pemilik tanah terus menunjukkan komitmen tinggi dalam menunaikan tanggungjawab menjelaskan cukai tanah masing-masing.

“Kerajaan negeri menghargai komitmen pemilik tanah yang tetap menunaikan tanggungjawab menjelaskan cukai tanah sungguhpun dalam situasi mencabar akibat penularan wabak COVID-19,” katanya menerusi kenyataan di sini hari ini.

Ini merupakan kali kedua lanjutan tempoh dilakukan tahun ini dengan yang pertama pada 19 Mei lepas, apabila menteri besar mengumumkan lanjutan bayaran cukai tersebut sehingga 31 Ogos sebelum dilanjutkan lagi sehingga hujung September ini.

Tempoh bayaran akhir cukai tanah di negeri ini ditetapkan pada 31 Mei setiap tahun. – Bernama


KDN tubuh jawatankuasa siasat ketirisan perbelanjaan PDRM

KAJANG, 6 Muharram 1442H, Selasa – Satu jawatankuasa akan ditubuhkan bagi menyiasat ketirisan perbelanjaan Polis Diraja Malaysia (PDRM) yang didedahkan oleh Laporan Ketua Audit Negara (LKAN) Tahun 2019 Siri Satu, semalam, kata Menteri Dalam Negeri Datuk Seri Hamzah Zainudin hari ini.

Beliau berkata jawatankuasa itu antara lain akan mengenal pasti sebab ketirisan dan hasil siasatan akan diserah kepada Ketua Setiausaha kementerian untuk tindakan lanjut.

“Bukan sahaja PDRM bahkan mana-mana agensi di bawah KDN (Kementerian Dalam Negeri) yang menerima laporan audit yang melanggar peraturan,” katanya pada sidang media bersempena sambutan Hari Penjara ke-230 di Ibu Pejabat Penjara Kajang, di sini.

Semalam, media melaporkan LKAN menyatakan PDRM dikesan membayar RM2.7 juta untuk penukaran alat ganti fotografi, melebihi had siling yang ditetapkan iaitu RM209,964.

Penukaran alat fotografi yang digunakan oleh Jabatan Siasatan Jenayah (D6) itu melebihi RM2.49 juta daripada had yang ditetapkan.

Selain itu, PDRM juga dikesan terlebih bayar penyelenggaraan bulanan helikopter sebanyak RM105,875 bagi tempoh 19 bulan walaupun helikopter itu sudah tidak aktif lebih enam bulan dan sepatutnya menerima pengurangan 25 peratus bagi kos penyelenggaraan. – Bernama


Kembalikan hak guru disiplin merotan elak kes buli

Oleh Zuhayati Yazid

BANGI, 15 Muharam 1444H, Sabtu – Tiba masa Kementerian Pendidikan (KPM) perkemaskan semula penguatkuasaan hukuman dalam isu buli memandangkan perbuatan tersebut adalah jenayah besar bukan sahaja memberi implikasi kepada pelajar tetapi juga ibu bapa.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, mengenakan hukuman yang lebih tegas kepada pelajar-pelajar terlibat dapat menghentikan kes buli daripada berulang.

“Selama ini, hukuman buang sekolah, sesi kaunseling diberikan pihak sekolah tidak membawa kesan sebaliknya tindakan tersebut hanya bersifat sementara dan kembali lagi berlaku.

“iGuru melihat adalah wajar sekiranya guru-guru disiplin dikembalikan hak untuk merotan supaya kes-kes melibatkan perkara serius seperti buli tidak berulang.

“Tindakan tersebut mampu dijadikan batasan dan asas supaya mereka mengetahui setiap kesalahan yang melakukan akan dibalas dengan rotan yang menyakitkan mereka, menyebabkan mereka akan memikirkan kesan dan akibat perbuatan yang dilakukan,” katanya ketika dihubungi Ismaweb.net, hari ini.

Beliau berkata demikian sebagai mengulas mengenai kes buli melibatkan pelajar tingkatan dua di Maktab Rendah Sains Mara (MRSM) Kuantan yang menjadi tular apabila ibu pelajar berkenaan melahirkan rasa kesal dengan pengurusan yang lambat bertindak.

Mengulas lanjut, Ustaz Mohd Azizee menjelaskan, masalah buli berpunca kerana wujud faktor ruang dan peluang yang di asrama serta sekolah berkenaan.

“Ini jelas membuktikan kawalan sekolah dan pemantauan pihak sekolah berkenaan perlu diperhebatkan supaya warden dapat menjalankan tugas mengikut SOP yang ditetapkan.

“Kesesuaian warden dalam menjalankan SOP tersebut menyebabkan pelajar menggunakan ruang dan peluang pada waktu malam untuk tindakan tidak sepatutnya dan ini merupakan elemen yang diberikan perhatian pihak sekolah terbabit,” katanya.

Ustaz Azizee pada masa sama berpandangan, penekanan semula melibatkan aspek sahsiah pelajar terutama dalam hal keagamaan perlu diserapkan semula.

Katanya, ini kerana jiwa yang kosong mendorong pelajar membuat kepada perkara yang tidak bermanfaat.

“Pendidikan negara kini lebih berasaskan pencapaian akademik semata-mata, sehingga kita terlupa menanam pembangunan sahsiah selain penerapan nilai agama yang kurang.

“Hakikatnya pelajar hari ini semakin hilang adab kerana terlalu mengejar ke arah pencapaian akademik semata-mata,” tegas beliau.


Penduduk haram Israel serbu tapak arkeologi Sebastia

NABLUS, 1 Jamadilawal 1442H, Rabu – Penduduk haram Israel hari ini menyerbu tapak arkeologi Sebastia di utara bandar Nablus.

Datuk Bandar Sebastia Mohammad Azzem berkata, penduduk Yahudi melakukan perkara itu di bawah perlindungan rejim pengganas Israel, yang menganggap tapak berkenaan tidak hanya terhad kepada penduduk Palestin.

Berlokasi 11 kilometer dari Barat Laut Nablus, Sebastia adalah sebuah bandar bersejarah kecil yang mempunyai penduduk sekitar 3,000 warga Palestin.

Sebastia juga adalah sebuah penempatan terkenal ketika Zaman Logam serta era Rom dan Hellenistik.

Kota ini juga membangunkan ampiteater Rom, kuil, gereja Bizantium dan tentera salib (yang menawan Baitulmaqdis) serta sebuah masjid.

Pada masa sama, penganut Islam dan Kristian percaya bahawa Sebastia adalah tempat pengebumian alim ulama.

Bagaimanapun, Israel berusaha mengambil alih kota berkenaan, sekali gus menjadi lokasi konflik bersama Pihak Berkuasa Palesin (PA), yang melakukan kerja-kerja pemulihan di sana.

Malah, Israel turut melarang Palestin daripada memberikan khidmat kepada pelancong dari serata dunia, selain mencuri barangan antik di kota itu.

Selain itu, warga Palestin turut mengadu bahawa penduduk haram kerap kali menyerang kota itu dan memasang pagar di kawasan-kawasan kuno, di mana upacara keagamaan diadakan di situ.

Seluas 12 dunum dari kawasan arkeologi yang terletak di wilayah B dikendalikan oleh PA dan rejim Zionis, manakala selebihnya yang terletak di wilayah C berada di bawah pentadbiran rejim Zionis sepenuhnya.

Bukan itu sahaja, pemilik restoran dan hotel turut mengadu mengenai kekejaman Israel di bandar itu, yang mengakibatkan mereka mengalami kerosakan dan kerugian teruk.

Israel menggunakan nama kaum Yahudi iaitu Judea dan Samaria bagi merujuk Tebing Barat diduduki untuk memperkuatkan lagi tuntutan palsu mereka terhadap wilayah itu serta sejarah dan agama.

Terdapat lebih daripada 700,000 penduduk Yahudi yang tinggal di penempatan haram di Tebing Barat dan Baitulmaqdis Timur. -Agensi


KKM mula uji Ivermectin ke atas pesakit COVID-19 berisiko tinggi

KUALA LUMPUR, 25 Syawal 1442H, Ahad – Kementerian Kesihatan Malaysia (KKM) dan Institut Penyelidikan Klinikal (ICR) telah memulakan ujian klinikal bagi mengkaji kesan penggunaan serta keberkesanan Ivermectin untuk merawat pesakit COVID-19 yang berisiko tinggi di 12 hospital di bawah kementerian itu.

Ketua Pengarah Kesihatan Tan Sri Dr Noor Hisham Abdullah berkata Ivermectin adalah sejenis ubat antiparasit yang diluluskan oleh Pentadbiran Makanan dan Ubat-Ubatan (FDA) serta digunakan secara meluas bagi merawat beberapa penyakit tropika terabai termasuk onchocerciasis, strongyloidiasis dan helminthiases namun belum ada bukti yang konklusif untuk mengesyorkan penggunaan Ivermectin bagi merawat COVID-19

“Penggunaan ‘off-label’ Ivermectin telah meraih perhatian global berikutan terdapat beberapa kajian kes dan ujian klinikal menunjukkan keputusan yang baik.

“FDA tidak meluluskan penggunaan Ivermectin bagi merawat dan mencegah COVID-19 pada manusia dan Pertubuhan Kesihatan Sedunia (WHO) hanya mengesyorkan penggunaan Ivermectin dalam ujian klinikal di mana pesakit perlu dipantau dengan teliti oleh doktor pakar dan penyelidik berpengalaman untuk menjamin keselamatan serta keberkesanan,” menurutnya dalam kenyataan.

Beliau berkata oleh itu, ujian klinikal perlu diteruskan dengan teliti bagi mengenal pasti peranan Ivermectin dalam merawat COVID-19.

Katanya KKM dan ICR telah memulakan ujian Keberkesanan Rawatan Ivermectin ke atas Pesakit COVID-19 Berisiko Tinggi (Kajian I-TECH) yang diketuai pakar Penyakit Berjangkit Hospital Raja Permaisuri Bainun, Ipoh dengan dibantu sepasukan pakar dan penyelidik Pusat Penyelidikan Klinikal (CRC) di 12 hospital di bawah KKM.

Dr Noor Hisham berkata ujian itu telah diluluskan oleh Jawatankuasa Kajian dan Etika Perubatan pada 25 Mei yang menyaksikan perbandingan antara rawatan Ivermectin (dos tertentu dengan tempoh tertentu) dengan rawatan standard semata-mata.

Beliau berkata kajian itu akan melibatkan 500 subjek daripada kumpulan berisiko tinggi berusia 50 tahun dan ke atas yang dimasukkan ke hospital KKM dengan gejala ringan atau sederhana COVID-19 (kategori dua hingga tiga).

“Kajian itu bertujuan menentukan keberkesanan Ivermectin dalam mencegah cOVID-19 daripada menjadi lebih serius (kategori empat dan lima) dan mengurangkan kematian.

“ICR telah menubuhkan Lembaga Pemantauan Data (DMB) yang terdiri daripada doktor biasa yang bebas, ahli farmasi ujian klinikal serta pakar metodologi bagi melindungi pesakit yang diuji dari segi keselamatan dan keberkesanan produk penyelidikan seperti ditetapkan oleh Bahagian Regulatori Farmasi Negara (NPRA),” katanya.

Beliau berkata kajian itu dimulakan pada 31 Mei lepas dan setakat ini, lapan pesakit telah didaftar dalam ujian klinikal tersebut yang dijangka selesai menjelang September 2021. – Bernama


Kastam patah seludup dadah terbesar dalam sejarah bernilai RM5.2 bilion

NILAI, 9 Syaaban 1442H, Selasa – Jabatan Kastam Diraja Malaysia (JKDM) mematahkan cubaan menyeludup tiga kontena mengandungi pil Captagon bernilai RM5.2 bilion dalam operasi di Pelabuhan Klang, Selangor pada 15 Mac lepas.

Ketua Pengarah Kastam Datuk Seri Abdul Latif Abdul Kadir berkata rampasan itu yang merupakan rampasan dadah terbesar dalam sejarah JKDM, dilakukan sepasukan anggota daripada Cawangan Narkotik Kastam yang menemukan 94.8 juta biji pil dengan berat keseluruhan dianggar 16 tan di dalam lereng-lereng roda.

“Saya difahamkan setiap satu castor (lereng-lereng roda) mengandungi sebanyak 1,000 pil. Sebiji pil itu bernilai lebih kurang RM54, maknanya satu castor bernilai RM54,000,” katanya pada sidang media, di sini hari ini.

Untuk rekod, sepanjang tahun lepas, JKDM merampas 2.86 tan dadah bernilai RM117 juta, manakala pada 2019 pula agensi itu menyita 4.75 tan (RM790 juta), sementara pada 2018 ia merampas 3.35 tan dadah bernilai RM160 juta.

Mengulas lanjut, Abdul Latif berkata siasatan awal mendapati kontena terbabit tiba dari negara Timur Tengah dan dipercayai untuk dihantar ke sebuah negara di Asia Timur.

Menurutnya, JKDM sedang melakukan siasatan lanjut bagi mengenal pasti dalang di sebalik penghantaran dadah berkenaan yang dipercayai membabitkan sindiket antarabangsa.

Siasatan juga dijalankan sekiranya sindiket turut melibatkan rakyat tempatan, katanya.

Abdul Latif berkata rampasan tersebut adalah hasil kerjasama dengan Polis Diraja Malaysia dan Direktorat Jeneral Pengawalan Narkotik Kementerian Dalam Negeri Arab Saudi.

Beliau berkata kes disiasat menurut Seksyen 39B(1)(a) Akta Dadah Berbahaya 1952. – Bernama


Harga ayam kita antara terendah banding negara ASEAN lain

BANGI, 30 Zulkaedah 1443H, Khamis – Harga ayam di Malaysia antara yang terendah berbanding negara-negara lain di rantau ASEAN.

Menteri Kewangan, Datuk Seri Tengku Zafrul Tengku Abdul Aziz berkata, pemberian subsidi adalah antara usaha kerajaan untuk meringankan beban yang ditanggung oleh Keluarga Malaysia.

Beliau berkata, untuk ayam dan telur sahaja, kerajaan memperuntukkan RM1.1 bilion dari bulan Februari sehingga Ogos tahun ini, dengan keseluruhan unjuran perbelanjaan subsidi bagi tahun 2022 kini mencecah RM77.7 bilion.

“Ini sudah tentu bagi membantu rakyat menangani cabaran kos sara hidup.

“Sebagai sebuah ekonomi terbuka, Malaysia tidak terkecuali daripada tekanan inflasi global,” katanya dalam kenyataan, hari ini.

Tengku Zafrul berkata, rantaian bekalan dunia masih terganggu dengan harga minyak mentah kekal melebihi USD100 se tong sejak hujung Mac lalu, maka kenaikan harga barangan tidak boleh dielakkan sepenuhnya.

“Kita masih menghadapi tekanan inflasi dan berdasarkan simulasi oleh Jabatan Perangkaan Negara, tanpa sebarang subsidi kerajaan, kadar inflasi Malaysia bagi bulan Mei 2022 boleh mencecah sehingga 11.4 peratus, namun dasar subsidi telah membantu membendung inflasi di Malaysia pada tahap 2.8 peratus.

“Walau bagaimanapun, demi kesejahteraan Keluarga Malaysia, kerajaan akan terus memberikan subsidi dan bantuan tunai bagi melindungi rakyat,” katanya.

Semalam, Jemaah Menteri telah memutuskan untuk tidak mengapungkan harga ayam sebaliknya meneruskan subsidi dan menetapkan harga siling runcit ayam standard pada RM9.40 sekilogram di Semenanjung Malaysia mulai esok.

Menerusi data daripada Kementerian Perdagangan Dalam Negeri dan Hal Ehwal Pengguna (KPDNHEP) yang dikongsikan Tengku Zafrul, harga ayam di Malaysia adalah antara terendah berbanding Thailand, Indonesia, Brunei, Singapura, Filipina dan Vietnam.

Harga ayam di Thailand ditetapkan RM11.65 untuk 1.2kg hingga 1.4kg, Indonesia (RM12.44), Brunei (RM14.65), Singapura (RM24.25), Filipina (RM16.59) dan Vietnam RM23.09 bagi 1.2kg hingga 1.4kg.


Mana janji ‘pemimpin’ nak tuntut keadilan kematian Adib?

BANGI, 24 Safar 1443H, Jumaat – Rakyat tidak boleh menerima begitu sahaja keputusan kes kematian anggota bomba, Muhammad Adib Mohd Kassim tanpa pendedahan hasil siasatan.

Bayangkan, tiba-tiba kita dikejutkan dengan keputusan kes ditutup sementara, walhal tiga tahun rakyat marhaen dan NGO berjuang menegakkan keadilan untuk Allahyarham dan keluarga.

Timbul persoalan sama ada kerajaan tidak serius dalam menangani isu ini memandangkan tiada pemimpin negara tampil ke hadapan apatah lagi turun padang dalam menyelesaikan isu berkenaan.

Ketua Pemuda BERJASA, Ustaz Fahmi Bazlan Muda menegaskan, kegagalan dalam kes Muhammad Adib adalah indikator untuk tahap keharmonian dan perpaduan rakyat.

Tegasnya, kes ini juga menjadi ukuran sejauh mana penjawat awam khususnya penguatkuasa dihormati dan undang-undang negara dipatuhi.

“Saya mengharapkan hasil pengorbanan arwah Adib membuahkan suatu perubahan kepada akta-akta keselamatan sedia ada.

“Juga memberikan kejelasan dalam isu pencerobohan tanah, untuk kuil dan tokong,” katanya dalam kenyataan hari ini.

Ustaz Fahmi mengingatkan bahawa Islam meletakkan nilai dan naugan yang cukup tinggi terhadap darah dan nyawa seorang manusia, melainkan dengan hak-hak Islam yang terlaksana.

Atas dasar itu, beliau melontarkan persoalan sama ada umat Islam khususnya orang Melayu perlu bangkit membuat keputusan sendiri dalam menyelesaikan isu ini.

“Di mana pembelaan dan tanggungjawab kerajaan dalam membantu keluarga mangsa masih menjadi tanda tanya,” katanya.

Sebelum ini, Menteri Perusahaan Perladangan dan Komoditi, Datuk Zuraida Kamaruddin berkata, kes kematian Muhammad Adib ditutup sementara dan akan dibuka semula jika terdapat bukti baharu.

Katanya, kerajaan kini akan memberi fokus terhadap keperluan keluarga Allahyarham Muhammad Adib.

Walhal, sebelum ini Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan dilaporkan tamat pada 23 September.

Dua tertuduh telah dituduh dibawah Seksyen 427 iaitu khianat dan dikenakan denda RM7,000 setiap seorang.

“Polis Diraja Malaysia juga telah merujuk kepada Jabatan Peguam Negara berkenaan 12 suspek yang turut ditahan berkaitan kes ini untuk arahan selanjutnya,” katanya.

Muhammad Adib meninggal dunia pada 17 Disember 2018 di Institut Jantung Negara (IJN), sebulan selepas mengalami kecederaan susulan rusuhan di luar Kuil Seafield Sri Maha Mariamman, Subang Jaya pada 27 November 2018.


Masjid di Sweden musnah terbakar disyaki angkara khianat

STOCKHOLM, 11 Rabiulawal 1445H, Rabu – Sebuah masjid musnah dalam kebakaran dipercayai angkara perbuatan khianat – di tengah-tengah peningkatan pelampau dan sentimen anti-Islam –  di tenggara Sweden.

Pengarah Komunikasi Masjid Besar di bandar Eskilstuna, Anas Deneche percaya bahawa kebakaran itu dilakukan dengan sengaja.

Ini kerana, beliau mendakwa, ibunya mendengar bunyi kuat sebelum kebakaran berlaku.

“Dia mendengar letupan dan secara tiba-tiba benda mula terbakar,” katanya kepada penyiar awam Sveriges Radio pada Selasa.

Rekod polis menunjukkan masjid itu telah menghadapi ancaman dan mengalami serangan fizikal, kata Deneche, sambil menambah bahawa mereka yakin ini adalah serangan pembakaran.

Polis berkata, siasatan mengenai kejadian itu sedang dijalankan dan pihaknya menyiasat kejadian berkenaan kerana kesan kebakaran yang teruk.

Pasukan penyelamat berkata, masjid itu kini tidak dapat digunakan kerana kerosakan.

“Bangunan utama masjid tidak dapat diselamatkan. Bangunan itu terbakar dari bumbung,” kata pegawai penyelamat Anders Sisler.

Ahli Parlimen Sweden, Mikail Yuksel dalam catatan di X – yang dahulunya dikenali sebagai Twitter – mengutuk sekeras-kerasnya serangan itu.

“Sekali lagi keganasan menyerang sebuah masjid di Sweden.

“Ini adalah satu lagi serangan kejam terhadap hak asasi manusia, dan terhadap demokrasi dan kebebasan di negara yang secara rasmi dikenali sebagai kuasa besar kemanusiaan,” katanya.

Dalam beberapa tahun kebelakangan ini, terdapat beberapa serangan pembakaran di masjid-masjid Sweden.

Serangan sedemikian pada tahun 2014 menyasarkan beberapa bandar, termasuk Eskilstuna.

Di Sweden, di mana lebih 600,000 umat Islam tinggal, insiden mencemarkan al-Quran di hadapan masjid dan kedutaan negara Islam telah berlaku baru-baru ini, mencetuskan kemarahan yang meluas di dunia Islam dan mendorong beberapa ibu negara untuk memanggil diplomat Sweden untuk membuat bantahan rasmi. – Agensi


Russia mengaku guna bom vakum ke atas Ukraine

MOSCOW, 7 Syaaban 1443H, Khamis – Russia mengesahkan telah menggunakan sistem pelancar roket ‘thermobaric’ atau juga dikenali sebagai bom vakum sepanjang serangan ke atas Ukraine, kata Kementerian Pertahanan United Kingdom (UK), semalam.

Moscow mengesahkan penggunaan sistem senjata TOS-1A di Ukraine, kata kementerian itu.

Bom vakum yang digunakan melancarkan roket di kawasan lapang dengan menggunakan oksigen di sekelilingnya sebagai bahan api, menghasilkan gelombang letupan yang bertahan lebih lama daripada bahan letupan konvensional.

“Kesan (TOS-1A) sangat dahsyat,” kata Kementerian Pertahanan UK dalam sebuah video.

Penggunaan bom vakum bukan sahaja meninggalkan kesan bahaya tetapi memusnahkan infrastruktur dan menyebabkan kerosakan organ dalaman serta melecur teruk sehingga membawa kematian kepada mereka yang terdedah dengannya.

Speaker Dewan Negara, Nancy Pelosi, D- Calif berkata, perkara tersebut telah dibincangkan bersama Presiden Ukraine, Volodymyr Zelenskyy.

“Kami membincangkan tentang senjata yang digunakan oleh Putin, senjata yang diharamkan dalam Konvensyen Geneva termasuk bom dan bom vakum yang boleh memberi kesan yang kritikal,” katanya.

Sementara itu, Setiausaha Akhbar Pentagon, John Kirby pula mengatakan beliau melihat ‘tiada bukti’ Russia telah menggunakan senjata ‘thermobaric’ di Ukraine.

Manakala Duta AS ke Pertubuhan Bangsa-Bangsa Bersatu (PBB), Linda Thomas-Greenfield berkata, Russia telah memindahkan bom vakum ke Ukraine, menuduh Putin meningkatkan kekejaman kempennya terhadap negara itu, 2 Mac lalu.

“Kami telah melihat video tentera Russia memindahkan senjata ke Ukraine, termasuk peluru berangkai dan bom vakum yang diharamkan di bawah Konvesyen Geneva,” katanya dalam ucapan di PBB.

Bom vakum yang dihasilkan Amerika Syarikat pada tahun 1960-an pernah digunakan di Vietnam, menurut Pusat Kawalan Senjata.

Russia pernah menggunakan bom vakum di Chechnya pada 1990-an dan baru-baru ini ketika pertempuran perang saudara di Syria. – Agensi


Tentera Israel kata tiada unsur jenayah dalam penembakan wartawan Al-Jazeera

BAITULMAQDIS, 23 Syawal 1443H, Selasa – Tentera Israel berkata, jika seorang daripadanya melepaskan tembakan hingga membunuh wartawan Al-Jazeera, Shireen Abu Akleh, tentera itu tidak bersalah atas kesalahan jenayah.

“Memandangkan Shireen Abu Akleh terbunuh di tengah-tengah zon tempur yang aktif, tidak ada kecurigaan segera terhadap aktiviti jenayah tanpa bukti lanjut,” kata satu kenyataan yang memetik peguam bela tentera, Yifat Tomer-Yerushalmi.

Tomer-Yerushalmi akan bertanggungjawab untuk menentukan sama ada mana-mana tentera akan menghadapi tindakan tatatertib berhubung kejadian tembakan maut pasa 11 Mei semasa pertempuran di Jenin yang diduduki di Tebing Barat.

Beliau mendakwa bahawa Israel belum tahu sama ada Shireen Abu Akleh, seorang Palestin-Amerika, terbunuh oleh tembakan peluru sesat Palestin atau oleh peluru Israel yang ditujukan kepada seorang warga Palestin.

“Tentera sedang mengambil segala usaha untuk meneliti keadaan kejadian untuk memahami bagaimana Shireen Abu Akleh dibunuh,” kata kenyataan itu.

Al-Jazeera yang berpangkalan di Qatar menyatakan Israel membunuh Shireen Abu Akleh dengan sengaja.

Tomer-Yerushalmi menyatakan sekali lagi permintaan Israel untuk memeriksa peluru yang dikeluarkan dari badan wartawan itu. Peluru itu kini berada dalam pegangan Pihak Berkuasa Palestin.

“Ketidakupayaan untuk memeriksa peluru, yang dipegang oleh Pihak Berkuasa Palestin terus menimbulkan keraguan tentang keadaan kematian Shireen Abu Akleh,” kata kenyataan itu lagi.

Tentera pengganas Israel berkata, ia menumpukan perhatian kepada satu insiden di mana seorang askar Israel menggunakan ‘skop teleskopik’ menembak ke arah ‘lelaki bersenjata Palestin’.

Lelaki bersenjata itu ‘hampir’ dengan Shireen Abu Akleh, kata tentera, sambil menambah bahawa ia mahu membandingkan peluru dengan senjata yang dilepaskan dalam insiden itu.

Israel telah menawarkan untuk menjalankan pemeriksaan balistik dengan kehadiran pakar Palestin dan Amerika.

Mengikut prosedur, Tomer-Yerushalmi memutuskan langkah seterusnya dalam siasatan tentera berdasarkan penemuan awal, yang dikenali sebagai siasatan komander.

“Keputusan muktamad sama ada siasatan jenayah akan dilancarkan hanya akan dibuat selepas fakta lanjut daripada siasatan operasi (tentera) dan sumber lain tersedia,” kata kenyataan itu. – Agensi


Jangan salah guna visa umrah untuk tunai haji

PUTRAJAYA, 22 Syawal 1444H, Sabtu – Kementerian Pelancongan, Seni dan Budaya (MOTAC) mengingatkan umat Islam terutama bakal jemaah umrah di negara ini supaya tidak menyalahgunakan kemudahan visa pelancong dan visa umrah bagi tujuan menunaikan ibadah haji.

MOTAC dalam kenyataan hari ini memaklumkan, peringatan tersebut diuar-uarkan bagi memastikan tiada jemaah umrah yang mengambil kesempatan untuk tinggal lebih masa sehingga masuk ke musim haji.

Sebagai sebuah kementerian yang bertanggungjawab mengeluarkan lesen kepada agensi pelancongan dalam bidang umrah dan seterusnya mengawal selia aktiviti berkaitan, MOTAC turut ingin mengingatkan syarikat pengendali umrah dan jemaah supaya menyelesaikan ibadah umrah sebelum sesi musim haji bermula selain akur dengan peraturan semasa yang ditetapkan oleh kerajaan Arab Saudi.

Musim haji dijangka bermula minggu ketiga Jun tahun ini.

“MOTAC memandang serius berhubung perkara tersebut (salah guna) kerana ia melibatkan kepentingan dan keselamatan jemaah umrah serta berusaha menghalang berlakunya perkara-perkara yang tidak diingini selain daripada menjaga hubungan baik yang telah terjalin antara kerajaan Malaysia dan Arab Saudi,” menurut kenyataan itu.

Kementerian itu memaklumkan perkara itu satu kesalahan di bawah peraturan Kerajaan Arab Saudi iaitu menunaikan ibadah haji tanpa mempunyai permit yang sah, selain kerajaan negara itu hanya mengiktiraf permit haji yang dikeluarkan oleh institusi bertauliah bagi setiap negara seperti Lembaga Tabung Haji (TH).

Menurut MOTAC, tindakan sewajarnya akan diambil jika terbukti ia melibatkan syarikat pengendali umrah yang dilesenkan oleh kementerian itu dan turut menyeru rakyat Malaysia yang melancong dan mengerjakan umrah agar sentiasa menjaga nama baik negara semasa berada di luar negara. – Bernama


Presiden Ukraine kongsi momen peluru berpandu Russia letupkan pusat beli belah

KYIV, 29 Zulkaedah 1443H, Rabu – Presiden Ukraine, Volodymyr Zelenskyy berkongsi video tentera Russia meletupkan sebuah pusat membeli-belah dalam serangan terbaharu di bandar Kremenchuk, sehingga meragut 18 nyawa.

Zelenskyy memberi ucapan kepada rakyat Ukraine dengan berkongsi momen tragis ketika peluru berpandu menghempas ke pusat beli-belah sekali gus menghasilkan letupan kuat.

“Hari ini, saya ingin mengakhiri ucapan dengan dengan satu bukti jelas yang sangat dahsyat.

“Tiada siapa yang berani menipu mengenai serangan peluru berpandu yang berlaku di pusat beli-belah di Kremenchuk,” katanya ketika mengakhiri ucapan secara maya.

Turut kelihatan dalam video berkenaan pengunjung pusat membeli-belah bergegas meninggalkan bangunan untuk menyelamatkan diri sejurus selepas letupan berlaku.

Peluru berpandu tersebut, yang dikenal pasti sebagai peluru berpandu KH 22 yang biasanya digunakan untuk menyasarkan kapal besar, menyebabkan kerosakan besar di kawasan yang luas.

Seorang pengunjung, Kateryna Romashyna berkata, ketika kejadian menggerunkan dia baru tiba ke tempat berkenaan sebelum terdengar letupan kuat.

Letupan kedua juga dikesan kira-kira 10 minit kemudian.

“Semua pengunjung meninggalkan bangunan apabila siren dibunyi dan menyebabkan semua berhimpun di satu sudut yang menempatkan mangsa-mangsa yang cedera di kawasan berhampiran.

Sementara itu Menteri Dalam Negeri, Denis Monastyrsky berkata, beberapa mayat tidak berjaya dikeluarkan berikutan terbakar dan sukar dikesan.

Selain 18 terkorban, 59 dilaporkan cedera manakala 21 lagi dilaporkan masih hilang dan belum dikesan.

Serangan tersebut mengingatkan serangan awal oleh Russia yang berlaku di pawagam, stesen kereta api dan hospital yang disifatkan sebagai serangan pengganas paling berani dalam sejarah Eropah. – Agensi.


Kerja pembinaan di kawasan PKPD dihentikan

BANGI, 22 Zulkaedah 1442H, Sabtu – Semua kerja pembinaan dan yang berkaitan dengannya di kawasan Perintah Kawalan Pergerakan Diperketatkan (PKPD) dihentikan.

Keputusan dikeluarkan Kementerian Kerja Raya (KKR) selaras dengan pengumuman pelaksanaan PKPD di mukim-mukim di Selangor dan beberapa lokaliti di Kuala Lumpur selama 14 hari bermula 3 Julai sehingga 16 Julai 2021.

Menterinya, Datuk Seri Fadillah Yusof berkata, surat kebenaran Kementerian Perdagangan Antarabangsa dan Industri (MITI), tidak boleh digunakan untuk meneruskan kerja pembinaan sepanjang tempoh PKPD.

“Namun, pengecualian diberikan kepada kerja-kerja penyelenggaraan, pembaikan dan pendawaian yang bersifat kritikal dibenarkan berdasarkan janji temu.

“Bagi menjalankan kerja-kerja di atas, pihak yang terlibat boleh mendapat kebenaran dari balai polis terdekat,” katanya dalam kenyataan, hari ini.

Sehubungan  itu, KKR menggesa semua penggiat industri pembinaan untuk mematuhi arahan semasa dan prosedur operasi standard (SOP) yang dikeluarkan oleh Majlis Keselamatan Negara (MKN) bagi memastikan penurunan kes COVID-19 di kawasan terlibat.

“SOP terkin boleh dirujuk di laman web MKN http://www.mkn.gov.my/web/ms/sop-pkp-pemulihan/.

“Maklumat lanjut berkenaan SOP dan Garis Panduan Industri pembinaan boleh didapati menerusi Telegram rasmi CIDB Malaysia http://t.me/cidbmy, laman web rasmi CIDB di www.cidb.gov.my atau hubungi CIDB Careline di talian 03-55673300,” katanya.


Netizen Cina hina Melayu, PEMBELA buat 3 laporan polis

Oleh Athirah Huda Zalhe

KUALA LUMPUR, 17 Muharram 1442H, Sabtu – Tiga laporan polis dibuat oleh Pertubuhan-Pertubuhan Pembela Islam (PEMBELA) terhadap beberapa pemilik akaun Facebook berbangsa Cina kerana mengeluarkan komen menghina bangsa Melayu.

Laporan polis itu dibuat oleh Naib Pengerusi PEMBELA, Ustaz Masridzi Sat di Ibu Pejabat Polis Daerah (IPD) Dang Wangi dekat sini.

Masridzi berkata, satu laporan dibuat ke atas beberapa individu yang mengeluarkan komen jelik dan serangan peribadi, selain didakwa mengancam keselamatan dirinya serta keluarga.

“Sementara dua lagi laporan dibuat adalah kerana menghina pertubuhan PEMBELA dan bangsa Melayu,” katanya pada sidang media, di sini hari ini.

Semalam, Ismaweb.net melaporkan sikap melampau netizen Cina kerana mengeluarkan komen menghina Melayu dan sengaja mencetuskan perbalahan antara kaum.

Komen berkenaan dimuat naik menerusi laman Facebook sebuah portal liberal versi Cina, yang menyiarkan petikan sidang media PEMBELA pada Rabu lalu.

Dalam petikan itu, Masridzi menyatakan kebimbangannya terhadap nasib generasi Melayu akan datang, sekiranya tanah milik kerajaan sewenang-wenangnya diberikan kepada kaum lain.

Kenyataan Masridzi itu susulan daripada sidang media PEMBELA mengenai isu pencerobohan tanah kerajaan negeri oleh pengusaha kebun durian di Raub – yang diusahakan secara haram.

Kebimbangan Masridzi itu bagaimanapun diperlekehkan oleh segelintir netizen Cina, bukan hanya menghentam PEMBELA bahkan menghina orang Melayu.

Mengulas perkara itu, Masridzi menggesa pihak polis supaya menyiasat individu berkenaan, termasuk mendesak penceroboh tanah kerajaan dan pihak yang terlibat menyokong mereka dibawa ke pengadilan.

“Kebimbangan saya berasas, kerana saya tak nak anak cucu kita nanti celik-celik mata dikelilingi tanah yang dimiliki orang lain, yang bukan peribumi kita.

“Pada masa sama, kita nak juga penceroboh didakwa dan pengkhianat juga diseret juga. Tanpa ada pengkhianat dalaman, penceroboh takkan berani,” katanya.


65 tahun merdeka kita masih gagal daulat bahasa Melayu dalam bina negara

HARI ini, ketika artikel kolumnis diterbitkan, saya dijemput membentangkan kertas kerja bertajuk “Bahasa Melayu dan pembinaan negara”, dalam Simposium Pengantarabangsaan Bahasa Melayu, di Dewan Bahasa dan Pustaka (DBP.

Dua belas tahun lalu, pada 15 Februari 2010, saya menerima jemputan sebagai panel dalam “Wacana Peradaban Bahasa Melayu”, anjuran GAPENA, KALAM dan PENA di Dewan DBP, Kuala Lumpur. Tarikh 15 Februari dipilih mengambil kira Perkara 152 Perlembagaan Persekutuan, kedudukan bahasa Melayu sebagai bahasa kebangsaan. Dalam wacana tersebut, seorang profesor daripada Korea Selatan, fasih berbahasa Melayu amat berharap agar tulisan Jawi diperkasakan dalam usaha mendaulatkan BM.

Seorang lagi panel bukan Melayu, S Nathesan Sellapan pula berkata, perjuangan mendaulatkan BM tidak hanya dipikul oleh orang Melayu sahaja tetapi paling penting orang bukan Melayu kerana ini agenda negara. Orang bukan Melayu mesti mempunyai tanggungjawab untuk mendaulatkannya.

Persoalannya, apakah masih perlu diadakan wacana sebegini memandangkan kedudukan bahasa Melayu sudah termaktub dan terdaulat dalam Perlembagaan Persekutuan? Amatlah menghairankan sesuatu yang menjadi agenda negara, termaktub dalam Perlembagaan, panduan hidup bernegara, perlu dibincangkan acap kali. Sepatutnya perkara asas sebegini telah dapat diselesaikan awal-awal lagi.

Setelah sekian lama merdeka, 65 tahun, kita dilihat seolah-olah masih tercari-cari identiti dalam soal pembinaan negara. Perkara sebesar agenda negara, melibatkan perpaduan nasional, terus menjadi bahan perbincangan dari semasa ke semasa, sehingga wujud kementerian khas, berkaitan perpaduan nasional, yang jarang sekali terdapat di negara lain, hanya kerana rakyat negara ini berbilang etnik.

Kita dikhayalkan dengan istilah bombastik seperti kesepaduan sosial (social cohesion) dan mamakization. Malaysia tidak seperti negara lain, tidak mengamalkan asimilasi, tetapi integrasi. Pembinaan negara ini lebih cenderung kepada kerjasama sosial daripada penyerapan budaya dan cara hidup.

Ia seolah-olah membawa makna, masih banyak isu pembinaan negara berkaitan perpaduan yang belum dapat diselesaikan. Paling ketara, agenda negara untuk mendaulatkan bahasa Melayu selaku bahasa kebangsaan atau bahasa negara. Agenda besar yang sepatutnya dapat menyatukan rakyat Malaysia.

Malangnya, masih ramai rakyat Malaysia yang memandang sinis akan pentingnya BM sebagai alat perpaduan dalam membina negara. Ini menyebabkan ada yang tidak dapat berkomunikasi dan bertutur dalam BM dengan baik, terutama dalam kalangan bukan Melayu. Lebih menjengkelkan, dalam kalangan pemimpin negara sendiri memperlihatkan tahap penguasaan BM yang menyedihkan. Pembinaan negara apakah yang sedang diperkatakan? Sedangkan negara lain di dunia, tidak menghadapi masalah serumit ini dalam memperkasakan agenda bahasa negara mereka. Bahasa menjadi asas kepada pembinaan negara.

Penulis lebih cenderung kepada pendekatan Karl & William (1966) dan Mylonas (2017) bahawa pembinaan negara adalah satu proses mewujudkan sebuah identiti kebangsaan atau jati diri negara menggunakan kuasa yang ada, dalam mencapai matlamat perpaduan, bagi memastikan kestabilan dan kedamaian sesebuah negara

Terdapat empat kata kunci utama dalam pembinaan negara iaitu sejarah yang menjadi identiti atau jati diri, kuasa (negara), perpaduan dan kestabilan.

Pertama, jati diri atau identiti negara melibatkan perkara besar negara berpandukan sejarah yang agenda nasional, menjadi pegangan semua, termaktub dalam perlembagaaan seperti kedudukan agama Islam, bahasa Melayu, hak pribumi (Melayu dan Bumiputera, raja-raja melayu dan semua perkara berkaitan. Sejarah menjadi paksi dan pasaknya.

Kedua, kuasa (negara) merujuk kepada pelaksanaan dan penguatkuasaan undang-undang dalam mencapai matlamat agenda nasional tersebut, agar menjadi pegangan dan dipatuhi rakyat. Keadilan menjadi teras perjalanan kuasa tersebut.

Ketiga, perpaduan pula adalah apabila agenda nasional dan nilai menjadi pegangan dan amalan setiap warga, sama ada secara sukarela atau paksaan, akhirnya ia dapat menyatu-padukan rakyat, tanpa mengira latar belakang agama, bangsa dan sebagainya. Misalnya, Rukun Negara.

Keempat, apabila perpaduan telah tercapai, sudah pasti kestabilan atau kedamaian, akan terhasil. Ini sudah tentu dapat membawa kemakmuran sesebuah kerana kerana mendapat kepercayaan negara luar.

Dalam kata lain, pembinaan negara berjatidiri, bersendikan perlembagaan adalah suatu agenda yang sangat penting dan serius. Kuasa yang ada hendaklah digunakan bagi memastikan agenda itu dapat dilaksanakan, agar wujud perpaduan yang kukuh demi masa depan negara. Segala usaha yang boleh membantutkan pembinaan negara hendaklah dibenteras.

Malangnya, dalam konteks Malaysia, pendidikan sejarah turut terabai. Sekolah vernakular dan sekolah persendirian mempunyai versi sejarah negara tersendiri. Sekolah vernakular menggunakan bahasa ibunda dalam pengajaran dan pembelajaran mereka. Begitu juga dengan sekolah persendirian. Pendek kata, dalam banyak perkara, kita gagal untuk menyeragamkan sistem pendidikan yang menjadi asas pembinaan negara. Kita gagal menjadikan BM menjadi teras dalam pengajaran dan pembelajaran, hatta subjek sejarah itu sendiri?

Persoalannya, adakah kedudukan BM berjaya menjadi asas kepada pembinaan negara? Perlu diingat, dalam pembinaan negara, sejarah jati diri dan identiti sesuatu bangsa inilah yang membezakan sesuatu kumpulan manusia dengan kumpulan manusia lain. Menuturkan sebuah bahasa yang sama ialah antara ciri yang menentukan jati diri sesebuah negara dan bangsa.

Rakyat Switzerland menuturkan empat bahasa yang berlainan iaitu Bahasa Perancis, Jerman, Italy dan Roman mereka semua adalah bangsa Swiss. Malangnya, di Malaysia, kita juga mempunyai satu bahasa kebangsaan, tetapi kelihatan seolah-olah gagal untuk dilaksanakan, apatah lagi menyatukan

Kita akan berdepan dengan masalah demi masalah yang tidak dapat diselesaikan sebagaimana yang berlaku pada hari ini. Bahasa Melayu sebagai bahasa kebangsaan adalah agenda negara, matlamatnya besar. Manakala, agenda bahasa ibunda adalah untuk agenda bangsa. Apabila berlaku pertembungan, maka sudah tentu agenda negara perlu diberikan keutamaan tanpa menjejaskan agenda bangsa.

Amat malang, sekali, BM sebagai bahasa kebangsaan, boleh dikatakan gagal menjadi medium kepada pembinaan negara bermatlamatkan perpaduan. Kesungguhan Perdana Menteri Malaysia hari ini, yang mengambil inisiatif untuk mendaulat dan mengantarabangsakan BM patut diberikan perhatian dan pujian.

Persoalannya, hanya sebahagian yang bersama Perdana Menteri (PM) dalam usaha memperkasakan bahasa Melayu (BM). Sebahagian bukan Melayu langsung tidak mengendahkannya. Dalam kata lain, kita masih berbelah bahagi dalam soal pembinaan negara bangsa. Sedangkan negara lain semua bersatu hati. Kita terus berpolitik. Kerana takut sokongan politik beralih, lebih-lebih lagi menjelang pilihan raya. Agenda negara sebesar ini dibiarkan begitu saja. Lebih malang lagi, sebahagian orang Melayu sendiri tidak menunjukkan minat langsung.

Seperti yang telah dibincangkan, asas utama pembinaan negara adalah pendidikan. Penghalang terbesar dalam pembinaan negara adalah sistem pendidikan berasaskan kaum, yang mempunyai hasrat membina negara dalam negara. Pendidikan sepatutnya menyatukan bukan memisahkan. Malangnya, dalam konteks negara kita, pendidikan bersifat memisah bukan menyatu. Kewujudan sekolah pelbagai aliran daripada peringkat asas hingga pengajian tinggi, begitu ketara pemisahannya. Tidak ada penguatkuasaan. BM tidak didaulatkan. Penguasaan BM yang amat menyedihkan.

Pada tahun 2010, menurut Pesuruhjaya Banci dan Ketua Perangkawan Malaysia ketika itu, masalah sikap orang ramai khususnya masyarakat Cina merupakan cabaran utama pembanci melakukan tugas pembancian sepanjang gerakan Banci Penduduk dan Perumahan 2010. Mereka tidak tahu berbahasa Melayu dan Inggeris. Mereka hanya tahu Bahasa ibunda sahaja. Katanya, ia tidak harusnya terjadi kerana kita sebagai rakyat Malaysia, sebagai penduduk Malaysia sejak Merdeka hampir 53 tahun, sudah pasti tahu untuk menggunakan salah satu bahasa itu. Dalam Fasa I Banci 2010, 70 peratus daripada mereka yang tidak memberikan respon adalah masyarakat Cina. Jabatan Perangkaan terpaksa mendapatkan kerjasama media berbahasa Cina, petugas jabatan berbangsa Cina dan persatuan-persatuan mewakili masyarakat itu bagi memberi respon kepada pembanci. masyarakat Cina tidak boleh mengatakan mereka tidak memahami soalan yang disediakan kerana kebanyakan mereka tinggal di bandar dan mendapat akses kemudahan pendidikan. Paling dikesalkan, mereka sanggup melepaskan beberapa ekor anjing bagi menghalang pembanci mendekati rumah (MStar 12 Ogos 2010, Malaysiakini 11 Ogos 2010)

Berdasarkan kepada insiden ini, cuba buat kajian menyeluruh, berapa ramai bukan Melayu yang boleh berbahasa Melayu dengan baik? Berapa ramai pelajar Cina yang mendapat cemerlang dalam subjek BM? Berapa ramai pula yang gagal BM? Kenapa lima Sekolah Wawasan yang dibina zaman Dr. Mahathir Mohamad menempatkan semua aliran SK dan SJKC (T) di bawah satu bumbung gagal?

Pakar Perlembagaan, Prof Dr Shad Faruqi berkata, hak orang Cina ada hak untuk belajar bahasa Cina, itu memang dijamin dalam Perlembagaan, tetapi bukan belajar dalam bahasa Cina. Dalam maksud, Perlembagaan memberi hak belajar ibunda tetapi bukan belajar dalam bahasa ibunda.

Pakar Sejarah Negara, mendiang Prof Khoo Kay Kim pernah berkata, British hanya benarkan sekolah Cina beroperasi ketika zaman penjajah, jika mereka berhasrat untuk kembali ke negara asal iaitu negara China. Tidak mahu menetap di Tanah Melayu. Namun, jika orang Cina mengambil keputusan untuk menetap di Tanah Melayu, maka sekolah Cina mesti dirobohkan. Orang Cina mesti belajar dalam aliran kebangsaan.

Ternyata penjajah British sangat memahami dalam kehidupan membina negara. Memberikan hak kepada yang berhak. Malangnya, perkara ini tidak difahami sebegitu oleh sebahagian rakyat negara ini. Mereka merasakan semua hak mereka. Sampai ke tahap hak yang diminta melampau-lampau. Menjadikan sekolah Cina beroperasi secina-cinanya. Lebih Cina daripada Cina di negara China.

Inilah bentuk pembinaan negara dalam negara yang menjadi ancaman kepada pembinaan negara bangsa dalam memartabatkan agenda hidup bernegara, dalam konteks memartabatkan BM. Sekolah dibiayai kerajaan, tetapi kelihatan kerajaan tidak ada kuasa untuk mengubahkan disebabkan oleh desakan yang kuat daripada badan bukan kerajaan.

Lebih malang lagi, dalam soal pembinaan, kerajaan tunduk kepada desakan politik dan kepentingan politik, seolah-olah boleh dijualbeli. Ada perkiraan undi, untung dan rugi. Ada unsur percaturan kuasa, tawar-menawar. Sedangkan pembinaan negara memerlukan kepada penegasan.

Contoh, isu Kementerian Pendidikan mahu kuatkuasakan jawi enam muka surat di Sekolah Kebangsaan dan SJKC, ditentang habis-habisan oleh kumpulan cauvinis dan ekstremis. Sedangkan, sarjana Korea, mencadangkan perjuangan mendaulatkan BM perlu disekalikan dengan pembelajaran jawi. Akibat penentangan ini, kerajaan telah bersetuju untuk mengurangkan kepada tiga mukasurat. Malangnya, tiga mukasurat pun tidak dapat dilaksanakan. Kumpulan ini mahu ianya dihapuskan terus.

Justeru, sudah sampai masanya, meskipun sudah terlambat, kedudukan BM selaku bahasa negara dan agenda negara diangkat setinggi-tingginya dalam proses pembinaan negara.

Dalam membina negara, khususnya dalam mendaulatkan BM, mesti dilakukan dengan segera meskipun sudah terlambat. Gunakan peruntukan kuasa yang ada, sudah termaktub dalam perlembagaan, untuk melaksanakannya. Tidak ada kompromi dalam melaksanakan agenda pembinaan negara. Pembinaan negara dalam negara yang digerakkan oleh kumpulan tertentu, hendaklah segera diambil tindakan sebelum terlambat. Jika tidak, kita akan terus gagal dan gagal, meskipun telah merdeka 65 tahun. Alasan lapok bahawa pembinaan negara memerlukan masa dan proses panjang tidak dapat diterima lagi.

Cuba hayati lirik Lagu ‘Bahasa Jiwa Bangsa’ yang begitu mendalam maknanya. Jiwa bermaksud “nyawa atau roh”. Manakala, bangsa pula bermaksud, “kumpulan manusia dalam satu ikatan ketatanegaraan”. Mengapa bahasa itu dikatakan ‘jiwa’ atau ‘roh’ bangsa? Kenapa BM mesti dikuasai dan dihayati sebagai asas pembinaan negara?
Heraclitus menyatakan bahawa bahasa sangat berkait rapat dengan semua aspek kehidupan manusia. Melalui bahasa, sesuatu masyarakat mempamerkan nilai-nilai dan budaya mereka kepada bangsa lain. Dalam kata lain, BM mencerminkan jati diri rakyat Malaysia sebenar.

Akhirnya, saya berbeza pendapat dengan beberapa sarjana dalam dan luar negara, yang banyak bercakap soal pembinaan negara bagi negara-negara baharu (pernah dijajah/naungan), memerlukan masa yang panjang, untuk mencapai matlamat utama iaitu perpaduan dan kestabilan, terutama apabila berubah daripada negara sebangsa menjadi berbilang bangsa, disebabkan oleh kerencaman yang dibawa, seperti agama, bahasa, budaya dan sebagainya.

Perbezaan yang banyak ini memerlukan masa untuk saling memahami antara satu sama lain. Maka, muncullah pelbagai istilah seperti kesepaduan sosial, penyatupaduan, integrasi, akamodasi, akulturasi, mamakization dan macam-macam lagi, sehingga membawa kepada penolakan asimilasi secara total. Pendapat sebegini tidak banyak berpijak di bumi nyata. Hakikat sebenarnya tidaklah sangat sebegitu.

Membina negara baharu berbilang bangsa tidak serumit seperti yang digambarkan jika ada penegasan sejak dari awal, dan tidak mustahil menjadi lebih mudah daripada negara sebangsa. Sebab itu kita lihat ada negara sebangsa saling berantakan sesama mereka, meskipun ada banyak persamaan, terutama dari segi agama, bahasa dan budaya. Ini mungkin disebabkan mereka sudah menjadi kebal berada dalam zon selesa.

Sebab itu, dalam membina negara berbilang bangsa, soal penegasan sangat penting dalam melaksanakan agenda hidup bernegara, adalah sangat penting. Pembinaan negara melibatkan perkara dasar, seperti kedudukan bahasa negara (bahasa Melayu), mesti dilaksanakan, tanpa kompromi. Mereka yang berhijrah mesti disedardirikan bahawa mereka wajib mengasimilasikan semua dasar itu.

Kata dua hendaklah diberikan, sama ada mahu menerima atau tidak. Jika tidak mahu, tindakan tegas mesti dikenakan. Ini berlaku kepada sebahagian besar negara dunia yang mahu mencapai matlamat pembinaan negara. Contoh terdekat, negara jiran, Indonesia dan Thailand. Jika tidak menerima asimilasi, sekurang-kurang buka sedikit. Jangan tolak secara total, seperti yang berlaku hari ini.

Disebabkan oleh tiada penegasan ini, sifat sedar diri yang sepatutnya ada, telah bertukar menjadi tidak sedar diri. Tidak sedar diri ini membawa kepada keras kepala. Keras kepala ini membawa kepada sikap kurang ajar dan sukar untuk dibentuk lagi.

Ini ditambahkan pula dengan kesantunan dan kemuliaan orang Melayu yang begitu lunak meraikan tetamu (bangsa lain) bersendikan ajaran agama Islam yang menjadi pegangan, sehingga alpa akan pentingnya soal penegasan hidup bernegara.

Keadaan menjadi semakin kompleks apabila nisbah berbilang bangsa menjadai 60-40, kebergantungan terhadap undi untuk mendapat kuasa, mengakibatkan kita terpaksa menggadaikan agenda negara, memperjudikannya dengan undi. Ini menjadikan ada sebahagian menjadi naik kepala dan seterusnya memijak kepala. Sebab itulah, kita seolah-olah dilihat ‘gagal’ memartabatkan bahasa Melayu dalam pembinaan negara. Adalah sesuatu yang agak janggal untuk memartabatkan di peringkat antarabangsa, jika kejayaan tidak dapat dilihat dalam negara itu sendiri.

PROF DR MOHD RIDHUAN TEE ABDULLAH